بۆ شاناز ئیبراھیم ئەحمەد: ئەگەر 'سیدة الرئیس'ی یەکێتییش بیت!\nڕۆژانە ھێندەی کاتم ھەبێت گوێ لە ھەواڵەكان دەگرم. ھەمو ڕۆژێک تۆ چەند بارەی دەکەیتەوەو دەڵێیت: ''ئیتر دژی بەرپرسی نابەرپرس دەبم و، دژ بە ھەر بەرپرسێک دەوەستمەوە کە یاسا پێشێل بکات و، دەبێت ئیتر یاسا سەروەر بکرێت!''.\nلە ڕوی دەربڕینەوە، وتنەوەی ئەو ئاماژانەی سەرەوەت: گونجاوە، بەڵام گرنگ ئەوەیە کەمێک بە کردەوە وابیت!\nلە ململانێی تۆ و خوشکەزاکانت لە لایەک و، لاھور و براکانی لەلایەکی تر، ئاگادارم. تا ئێستا ھاوکێشەکە بە قازانجی تەکەتولی تۆ و خوشکەزاکانت بوە. لە داھاتودا چی ڕودەدات: ئەوە مەسەلەیەکی ترە. بەڵام گرنگ ئەوەیە لەم ساتەدا تۆ خاوەن دەسەڵاتی ڕەھای یەکێتییت. ڕاستە «بە پلە» ئەندامی کارگێڕی مەکتەبی سیاسیی یەکێتییت. بەڵام «بەکردەوە» ڕۆڵی ھێرۆ ئیبراھیم دەبینیت، بەو مانایەی دەسەڵاتت زیاترە لە دەسەڵاتی خوشکەزاکانیشت لە ھەرێمی یەکێتیی دا. واتە: ئێستا تۆ بەکردەوە سەرۆکی ھەرێمی یەکێتییت کە خەونی مێژینەییتانە!\nئەو چەند دێڕەی سەرەوە بۆ ئەوەبو، خوێنەر لێدوان و وتە ڕۆژانەییەکانت، لەگەڵ «بە کردەوە» دەسەڵاتی ڕەھای ئێستای تۆ لە ھەرێمی سەوز، پێکەوە گرێ بداو، بەراوردێکی نێوان وتەو کردەوەکانی تۆی پێ بکات!\nڕونە ھەفتەی ڕابردو، ئێوەی یەکێتیی لە بەردەم چەندان کەناڵی میدیایی دا، شەقکاری بەشێک لە مامۆستاکانی زانکۆی سلێمانیتان کرد.\nیەکێتیی-ئاسا بە دار و عەسای دەست، لە بەردەرگای کاک قوبادی ئێوەی سۆشیەڵ دیموکرات!! لە خوار مل و پەراسوەکانیانەوە تا ئەژنۆی چەندین مامۆستای زانکۆی سلێمانیتان، بریندار کرد!\nمامۆستاکانی زانکۆی سلێمانی داوای ئەوەیان دەکرد وەک ئەو حەوت سەد مامۆستایەی زانکۆ کە زەوی تاپۆکراویان پێدراوە، ئەوانیش بێبەش و بێ ماف نەکرێن و، جیاکاری نەکرێت!!!\nجیاوازی نێوان ئێوەو پارتیی بەرانبەر مامۆستایان ئەوەیە: پارتیی لە دەموچاوی مامۆستایانی دەدا. بەڵام ئێوەی یەکێتیی لەبەر ئەوەی «سیاسەتزانن!!!!» بە عەسا دەتاندا لە خوار ملی مامۆستایانی زانکۆ تا سەر پێیان!! خۆ ئەوەش جۆرێکی ترە لە داھێنانی سۆشیەڵ دیموکراتیزمی یەکێتیی!! بۆ ئەوەی لێدانەکە بە ڕوی مامۆستاکانی زانکۆوە دیار نەبێت! ئای لەو زیرەکییەتان!\nئەو ڕوداوە کە یەکێک لە سەروەرییەکانی تری ئێوە یەکێتیی بو، لە ناو نوسەران و مامۆستایان و کەسانێک کە پەرۆشی نەتەوەونیشتیمانەکەیانن، تێڕامانی لەسەر کرا. یەکێک لەو کەسانە من بوم!\nبەڕاشکاویی و ڕاستگۆیانە پێت بڵێم: لە ناو ئەو ٤٥٥ مامۆستا مافخوراوەی زانکۆی سلێمانی بە تایبەت و، لە ناو خەڵکی سلێمانییش دا بە گشتی، دەنگۆیەک ھەیە کە ئەو ٨٢ دۆنم زەوییەی کە موڵکی زانکۆی سلێمانییە دراوە بە کۆمپانیایەک بە ناوی: کۆمپانیای دایک و، دەشوترێت: ئەو کۆمپانیایە ھی تۆیە!!\nمن نازانم ئایا کۆمپانیای دایک ھی تۆیە یاخود نا. ناشزانم بە پێی کام یاسا ئەو زەوییەی موڵکی زانکۆی پێ دراوە!! بەڵام بەپێی ڕاگەیەنراوی بەدواداچونی ھەفتەی پێشوی پەرلەمانتارەکانی گۆڕان بێت، ئەو ٨٢ دۆنم زەوییەی موڵکی زانکۆی سلێمانی بە نایاسایی دراوە بەو کۆمپانیایە!!\nھەرچەندە، کاری نایاسایی لە ئێوەی بەرپرسانی کورد ناوەشێتەوە، چونکە ئێوە لە ''ئەیبرەھام لینکن، گاندی و، ماندێلا'' پاکتر و دڵسۆزترن و، گەر ئێوە نەبن: ئاسمان بەسەر کورددا دەڕوخێ، خۆر بەسەر ئاسمانی کوردستان دا دەتەقێتەوە، ئەستێرەکان دەکەونە خوارەوە، ڕوناکی کۆتایی دێ و، بۆ ھەمیشە تاریکیی نیشتیمان دادەپۆشێت. ھەربۆیەشە ئێوەی بەرپرسەکانی حیزبەکانی کورد و نەوەکانتان، نەک ھەر لە زەوییەکانی موڵکی زانکۆکانی کوردستان، بگرە لە ھەمو خاکی کوردستان و، لە تەواوی میللەتی کورد، پیرۆزتر و مەزنترن. چونکە ئێوە: بە توانای خۆتان پێگەشتون و، تەواوی خاکی کوردستانتان لە دەست داگیرکەران ڕزگار کردوە! چونکە ئێوە لە تورەمەی ئەستێرەکانی ئاسمانن و ئەرستۆکراتن و، میللەتیش کۆیلەی زەوین!\nئێستا بەڕێزت کە ڕۆژانە دەیانجار دەڵێیت: ''ئیتر دەبێت یاسا سەروەر بکرێ و، لە ھیچ بەرپرسێک نایاسایی قبوڵ ناکەن!''، و، بە کردەوەش: خاوەن دەسەڵاتی ڕەھای ھەرێمی سلێمانیت و، سیدة الرئیس ی 'خودا بتپارێزێ!'ی ھەرێمی یەکێتییت، چی دەڵێیت: لەسەر ئەم بابەتە کە زوڵمەو لە ٤٥٥ مامۆستای زانکۆی سلێمانی کراوە!؟\nھەرچەندە، لە مێژوودا، کەسانێک ھەبون کاتێک بونەتە خاوەن دەسەڵاتی ڕەھا: بەکردەوەکانی پێشوی خۆیان دا چونەتەوە!\nبەڵام کوردیش دەڵێت: ''تەماح سەری پیاو دەخوات!''. کەوابو، چی دەبێت گەر لە بری ٨٢ دۆنم زەوی، سێ دۆنمێکی بدرێت بەو ٤٥٥ مامۆستایەی زانکۆ و وەک حەوت سەد ھاوڕێکەیان، ئەوانیش ھەمان مافی خۆیان وەربگرن و، جیاکاری نەکرێت. خۆ ھێشتا ھەر بە نزیکەی ٧٩ دۆنمێکیشی بۆ کۆمپانیاکە دەمێنێتەوە!\nیاخود، گەر مەبەستت بێت: نوێنەرەکانیان دەبینیی و بە پێنج خولەک ئەو کێشەیە چارەسەر دەکەیت!\nڕاستە ئێستا تۆ «سیدة الرئیس»یت و دەسەڵاتی ڕەھات لە ھەرێمی یەکێتیی ھەیە. ڕاستە ئێستا ھەزاران پڕۆفیسۆری بڕوانامە حیزبیی و جەنەراڵی حیزبیی، لە چواردەورت دان! بەڵام لە یادت بێ: سێ مانگ لەمەوبەر لاھور و براکانی «سید الرئیس»ی ئەو دەڤەرە بون! وەک ئێستای تۆ ھەزاران لەو جۆرە پڕۆفیسۆر و جەنەراڵانە لە دەوری بون! واتە: ھاوکێشەی ژیان وایە کە دنیا دەوران دەورانەو، تا سەریش بۆ ئێوەی یەکێتیی و پارتیی، نابێت!\nھەرچەندە ئەکرێ بەخێرایی وا لەم چەند دێڕەی من بگەیت کە دژ بە تۆیە. بەڵام ئەگەر تۆ و سەرکردەکانی حیزبەکەت کەمێک ھوشیارانە لێی تێ بگەن: ئەم چەند دێڕە بە قازانجی ئێوەیە!\nحەقبێژیت دەوێ؟! گەر ئێوە و پارتیی بە سەدان وێبسایت و کەناڵی ڕاگەیاندنی تر بکەنەوەو، سەدان ڕۆژنامەنوس و مامۆستای زانکۆی بڕوانامە حیزبیی و جەنەراڵی تر، بکڕن و، خەڵک ھان بدەن بەشداری ھەڵبژاردنەکان بکەن، ھیچ لەو حەقیقەتە ناگۆڕدرێت کە میللەت بە چاوی خۆی دەیبینێ و، ئازاری پێ ئەچێژێ و، تا سەر میللەت ئەوەی پێ ھەرس ناکرێت!\nبەیتێکی حاجی قادری کۆیی ھەیە، کە بەداخەوە د.بەرھەم لە ٢٠٠١ ەوە، ئەوە ڕێک بیست دانە ساڵە ھەر ئەو دێڕەی لەبەر کردوەو، ھەمیشە لە وتارەکانی دا دەیڵێتەوە. خۆزگە تەنیا یەکجار د.بەرھەم بەکردەوە ئەو بەیتەی حاجی قادری لە خۆی دا جێبەجێ دەکردو، ڕاستگۆیانە 'نەک بە شێوەی کاتیی و لە پێناو پلەو بەرژەوەندی خودی'، بەرەی گەلی ھەڵدەبژارد. ئەو وتنەوەیەی د.بەرھەمیش وەک مەسەلەی 'یاساسەروەرکردنەکە' وایە کە تۆش ڕۆژانە دەیڵێتەوە! حاجی قادر دەڵێت:\nمەرگ و ژین میسلی سێبەرو تاوە،\nئەوەی باقی بمێنێت ھەر ناوە !


👁 ئەم بابەتە 7,244 جار بینراوە\n✌ آلان محمد (رستم جودي) شەهیدان\n📅 کاتی تۆمارکردن Sep 16 2015 2:52AM\nالاسم الحركي: رستم جودي الاسم الحقيقي: آلان محمد [ زۆرتر... 👁] ✖ ✖ 0 1 ✔ 82% ✍ م.ب. 16-9-2015 2:52:11\n✌ بڕوا محەمەد جەزا شەهیدان\n📅 کاتی تۆمارکردن Oct 25 2015 6:00PM\n👁 ئەم بابەتە 8,753 جار بینراوە\nلە ساڵی 1996 لە سلێمانی لە دایک بوەو قۆناغی ئامادە [ زۆرتر... 👁] ✖ ✖ 3 0 ✔ 99% ✍ هـ.ب. 25-10-2015 18:00:25\n📕 پاسۆکنامە - وەشانی 2ەم پەڕتووکخانە\n📅 کاتی تۆمارکردن Mar 18 2015 8:54PM\n👁 ئەم بابەتە 20,976 جار بینراوە\nلیستەیەکی رێکخراوی تایبەتە بە پاسۆک، بڵاوکراوە، کا [ زۆرتر... 👁] 📕 ✖ 1 0 ✔ 99% ✍ هـ.ب. 18-3-2015 20:54:59\n✌ تیرێژ ئاسۆ (ئادەم ئەسلان) شەهیدان\n📅 کاتی تۆمارکردن Sep 16 2015 11:25AM\nناسناو: تیرێژ ئاسۆ ناو و پاشناو: ئادەم ئەسڵان ش [ زۆرتر... 👁] ✖ ✖ 2 0 ✔ 90% ✍ هـ.ب. 16-9-2015 11:25:52\n✌ روکەن دەمیر شەهیدان\n📅 کاتی تۆمارکردن Sep 12 2015 12:44PM\nتەمەن 18 ساڵ، لە ئامەد کە لەبەردەم دەرگای ماڵی خۆی [ زۆرتر... 👁] ✖ ✖ 0 0 ✔ 80% ✍ هـ.ب. 12-9-2015 12:44:33\n✌ ژیلوان شیروان ئەحمەد شەهیدان\n📅 کاتی تۆمارکردن Sep 13 2015 9:17PM\nشەهید ژیلوان شیروان ئەحمەد لەساڵی 1992 لەسلێمانی ل [ زۆرتر... 👁] ✖ ✖ 3 0 ✔ 99% ✍ هـ.ب. 13-9-2015 21:17:53\n📝 سەرۆکایەتی هەرێم راگەیەنراوێک بڵاودەکاتەوە و ئیدانەی تورکیا ناکات لە بەرانبەر رژانی خوێنی کورد بەڵگەنامەکان\n📅 کاتی تۆمارکردن Sep 11 2015 10:55AM\nبەداخەوە بەهۆی پەرەسەندنی شەڕ و توندوتیژییەکانی نێ [ زۆرتر... 👁] ✖ ✖ ✖ 0 0 ✔ 79% ✍ هـ.ب. 11-9-2015 10:55:00\n✌ سەلمان ئاگر شەهیدان\n📅 کاتی تۆمارکردن Sep 11 2015 10:08AM\nمنداڵێکی تەمەن 10 ساڵ بوو بەناوی سەلمان ئاگر لەلای [ زۆرتر... 👁] ✖ ✖ 0 1 ✔ 78% ✍ هـ.ب. 11-9-2015 10:08:49\n✌ شەوکەت محەمەد شەهیدان\n📅 کاتی تۆمارکردن Sep 11 2015 3:05PM\nپێشمەرگەیەکی خانەنشین بوو، لە هێرشی هێزەکانی پێشمە [ زۆرتر... 👁] ✖ ✖ 0 0 ✔ 82% ✍ هـ.ب. 11-9-2015 15:05:02


بێ دینی دوینێ و دەروێشی ئەو رۆ | یاریکورد یاهەق\nHome یاریکورد و یارسان بێ دینی دوینێ و دەروێشی ئەو رۆ\nبێ دینی دوینێ و دەروێشی ئەو رۆ\nکومەڵگای کوردی یارسان وەک بەشێک لە نەتەوەی کورد بە درێژای مێژو کەوتوەتە بەر هێرشی داگیر کەرانی کوردستان، لە بەر ئەوی کوردن و هەڵگری بیر و باوەری کوردەوارین .\nدوژمنانان بۆ گەیشتن بە ئامانجەکانیان هەمیشە لە جاش و خۆفروشان کەڵکیان وەگرتوە بۆ\nئاژاوە نانەوە و دوبەرکی دورست کردن لە نێو ئاین و زاراوە جوراجورەکانی نیشتمانەکەمان.\nکوردانی یارسان وەک بەشێک لە نەتەوەی کورد بۆ رزگار بوون لە دەستی زورداری و ستەمی داگیرکەران زۆر قوربانی بە نرخیان پێشکەش بە بارەگای پیروزی کوردستان کردوە.\nلە نێو کوردانی یارسندا برێک مروڤی هەلپەرەست و خوفروش هەن کە هەر روژێک لە پێستێکدا سەر دەر دێنن بۆ خوش خزمەتی بە ئەربابەکانیان.\nبرێک یارسانی هەبوون و ئێستاش مەجودن کە هازر بوون و ئێستاش هازرن بۆ رازی کردنی ئەربابەکانیان پشت بکەنە برا و نیشتمانی خویان بە خائین لە دایک بوون و بە خائینیش دەمرن .\nئەو مروڤە هەل پەرستانە کە بۆ کومەڵگای کوردی یارسان بە تایبەت یارسانیانی دور لە وڵات ناسراون سەردەمانێک لاێەنگریان لە کومنیزمی کارگەری دەکرد و هەموو باوەرەکانی یارسان و کومەڵگای کوردیان ژێر پێ دەخست.\nلە نێو کوردانی یارسان سەید و نەزر زۆر پیروزە کە لە لاێەن ئەو بێ دینانەی دوینێ و دەروێشی ئەو رۆ بێرێزی پێ دەکرا و نواڵەکەیان لە ئەشغاڵ دەهاوێشت.\nئاڵای کوردستان کە ناسنامەی نەتەوەی کوردە و هەموو گەلی کورد لە چوار پارچەی کوردستان رێزی لێدەگرن لە بەر خاتری ئاڵای ئێرانی داگیرکەر لە لاێەن ئەو خۆفروشانەوە هاتوەتە خوار و بێرێزی پێکراوە.\nئێستاش کومنیستەکانی دوینێ بوونەتە لایەنگری ئاڵای شیر و خورشید ئێرانی و کتیبە پیروزەکانی یارسانیان لە بن هەنگڵی خویان ناوە و ئیدەها دەکەن کە رەگ و ریشەیان دەرویش بووە و ئێستاش نەوەکانی نوێان هەر دەروێشن.\nبێ دینەکانی دوینێ حیزبی ئاینیان دورست کردوە و دەڵێن یارسان و ئاینی یاری لە ئێمە مارە کراوە و کەس بۆی نیە ناوی یاری و یارسان بێنێ جگە لە ئەوان نەبێ .\nدەروێشە تازە پێگەیشتوەکان شەرتیان بۆ کونگەرەکەیان ئەوەێە کە ئاڵای پیروزی کوردستان نابێ لە هوڵی کونگەرەکەیان هەڵواسرێ و سرودی نەتەوایەتی ئەی رەقیب نابێ لێ بدرێ .\nبێ دینانی دوینێ و دەروێشانی ئەو رۆ داواکارن کە پەرچەم شیر و خورشید ایران و سرود ملی ایران زمین لە کونگەرەکایان هەڵ واسرێ و ئجرا بکرێ.\nلە هەمووی سەیرتر ئەوەێە ئەو خۆفروشانە چەند خۆفروش و جاشێکتریان پەیدا کردوە هەر روژەێک وتووێژێکیان لە گەڵ دەکەن لە بارەی باب و باپیرانیان کە گوایا دەفتەرە پیروزەکانی یارسان لە بنەماڵەی ئەوانەوە سەری دەر هێناوە.\nبێ دینانی دوینێ و دەروێشانی ئەو رۆژ بێ شەرمانە خەریکن لە نێو خاندانەکانی یارسان و زارەوە جورا جورەکانی کوردستان فەرق و جیاوازی دورست دەکەن بۆ ئەوەی بە مەرامە گەڵاوەکانیان بگەن بێ ئاگا لە ئەوەی کوردانی یارسان و خەڵکی ناوچەی کرماشان باش دەزانن ئەوان لە چە ئاخورێک کا دەخۆن کەس فریبی جاش و خۆفروش ناخوات.\nمێژو ئیسپاتی کردوە کە ئەوانەی خزمەت بە ئاو خاک و نیشتمانی خویان دەکەن سەربەرز و زیندوون لای نەتەوەکەیان،خائینانیش جگە لە رورەشی و سەرشوری نەبێ هیچی دیکەیان دەسکەوت نابێت.\nبە ئەو هیوایەی کە ئەم مروڤانەش بێنە سەر ئەقڵ و ئاڵای پیروزی کوردستان بکەنە سەروەی خویان نەک ئاڵای ئێرانی بە ئەو هیوایەی هەوڵ بدەن منداڵەکانیان فێری زمانی شیرینی کوردی بکەن نەک فارسی.\nعەلی فەزڵی ١٧.٥.٢٠١٤\nژمارەی بینین 1,683


ڕەهەندی بوونخوازی له هۆنراوەی "بێ ئارامی"ی "ئەحمەد هەردی"دا - ژنەفتن\nڕەهەندی بوونخوازی له هۆنراوەی “بێ ئارامی”ی “ئەحمەد هەردی”دا\n2ی ئه‌یلول، 2021|ئەدەب، وتار\nگرنگی دیدگای بوونخوازانە\nبەو پێیەی سروشتی فەلسەفەی بوونخوازی بە جۆرێكه ئه‌گه‌ر له ئاستە تیۆرییەکەی بریتی بێت له تێكسته تیۆرییه‌كانی فه‌یله‌سوفان، ئه‌وا له ئاسته پراكتیكییه‌كه‌یدا بریتییه له پراكتیزه‌كردنی بیرۆكه تیۆرییه‌كان له دووتوێی ده‌قه ئه‌ده‌بییه‌كاندا. کەواتە بۆ ئەوەی بابەتەکە بابەتییانە و ڕوون بێت، ئەوا وا پێویست دەکات، لە دەستپێکدا دەروازەیەک بە ڕووی فەلسەفەی بوونخوازیدا بکەینەوە بۆ ڕۆچوونە ناو بابەتەکە، چونکە (ئەدەب و فەلسەفە) بە یەکەوە، دوو ڕووی ئەو فەلسەفەیە پێکدەهێنن کە پێی دەوترێ، فەلسەفەی بوونخوازی.\nوەک دیارە کە ناونیشانی بابه‌ته‌كە ئاماژەیە بۆ دەرخستنی ڕووێکی فەلسەفی بوونخوازی، لە کۆنتێکستی دەقێکی شیعریدا، مێژووی نووسینەکەی دەگەڕێتەوە بۆ ساڵی ١٩٣٨ز، بەر لەوەی بوونخوازی بە فەرمی وەکو فەلسەفەیەک فۆرمەلە بکرێت. پەیبردن بەم ڕەهەندە و زەقکردنەوەی لە خۆیدا گرنگی هەیە، هاوکات پێگەی ئەدەبی کوردی سەردەخات بەرەو ئاستە کۆسمۆلۆجییەکە.\nگرنگییەکەی لەوێوەیە کە فەلسەفەی بوونخوازی هەر خۆی لە ئاستە کۆسمۆلۆجییەکەدا فەلسەفەیەکی تازە و نوێیە، سەرەتاکەی دەگەڕێتەوە بۆ ناوەڕاستی سەدەی نۆزدەهەم. تا ئەوکات ئەورووپییەکان لاسایی پێش خۆیان دەکردەوە بە کەمێک گۆڕانکاری لە فۆرم ، نوێگەری (داهێنان و گۆڕانکاری) لە ئاستێکی تەنگ و لاواز بوو. بەم واتایە ئەو گۆڕان و نوێبوونەوانەی دەکران، (جەوهەر)ی نەبوون، (فۆرم)ەکی بوون. هەڵبەتە بوونخوازی نوێیە بەو واتایەی کە وەک ستایل و مۆدێل کە لە دەقی ئەدەبی و شانۆیی ڕەواجی پێدرا، دەنا وەکوو هزری فەلسەفی و تیۆری، ڕیشەکەی دەگەڕێتەوە بۆ یۆنانی کۆن. سارتەر و کامۆ ئەم فۆرم و ستایلەیان بە فراوانی لە ئەدەبدا بە کار هێنا و، هاوکات میتۆدی (فینۆمینۆلۆجیا)یان وەرگرت، بەمەش گەیاندیانە لوتکە..\nلەلایەکی تر گرنگییەکەی دوو هێندەیە بۆ ئێمەی ڕۆژهەڵاتیش، لە کاتێکدا کە ئەوروپا سوا بوون لە لاسایی کردنەوەی پێش خۆیان، ئێمەی ڕۆژهەڵاتی لاسایی ئەوانمان دەکردەوە، کەواتە ئێمە دووجار لە دۆخی جووینەوە و لاساییدا بووین.\nلە وەها دۆخێکدا، لە گۆڕینی ناوەڕۆکی شیعری هەردی پێش بوونخوازەکانیش کەوتووە. بیستنی دەنگێکی جیاواز، بەمجۆرە خۆی بۆ خۆی گرنگە، جا ئەگەر ئەو دەنگە تاکە شیعرێک نەبێت و نوزەیەکی سروشتی و خۆڕسکی منداڵانە بێت. هەرچەندە لە ڕووی بابەتییەوە زۆربەی شیعرەکانی باسی دڵداری و خۆشەویستییە و دەچنە خانەی ڕۆمانتیکی، بەڵام ئەوە لە بابەتە کەم ناکاتەوە، لە پاڵ ڕۆمانسیەت ڕووحیەتی قوڵی ڕەشبینی و نائومێدی، ئامادەگیی هەیە و دێت و دەچێت. وەکوو لە شیعری (ڕازی تەنیایی)دا بە زەقی دیارە.\nئەحمەد هەردی (١٩٢٢-٢٠٠٦) شاعیر و نووسەر\nفەلسەفەی بوونخوازی: دیدگا و بابەت و میتۆد:\nفه‌لسه‌فه‌ی بوونخوازی (Existentialism)، ئەو مۆدێلە بوو نەک گۆڕین بەڵکو (دابڕین و ڕێنیسانسێکی فەرهەنگی) بوو لە بواری فەلسەفە و ئەدەب و هونەر، خۆی فۆرمەڵە کرد، گۆڕانێکی جەوهەری و جۆری لە (بابەت) داهێنا، (مرۆڤ)ی کرد بە بابەتی توێژینەوە، بەمە بازنەی پارادیمی کۆنی تێکشکاند، کە تا ئەوکات ئاراستەی توێژینەوە و کەرستەی ئەدەبیش، لە دەرەوە بوو ((جیهان)) بابەتەکە بوو. ئێستا ئیتر لەم مۆدێلەدا ((مرۆڤ)) ناوەندە و (خود و بابەت) یەک چییەتین کە ئەویش (مرۆڤ)ە. بەم پێیە، فه‌لسه‌فه‌ی بوونخوازی فه‌لسه‌فه‌ی (خود)ه نه‌ك (بابه‌ت)، فه‌لسه‌فه‌ی (سوژه)یه. کەواتە (مرۆڤ) لێرەدا ئامرازی توێژینەوەیە و هاوکات کەرستەی توێژینەوەشە.\nبوونخوازەکان لە سەرەتادا لە ڕێگای ئاوەژووکردنەوەی مۆدێلی پارادایمی مۆدێرنیتە و عەقڵ سەنتەریزمی دیکارتی، لوتکەی ڕۆشنگەری کانتییان خستە ژێر ڕەخنەی تووند. پاشان مرۆڤیان لە دەست فرە خودایی (دین، سیاسەت، ئابووریی سەرمایەداری و ئایدۆلۆژیاکان) دەرهێنا. دووبارە شوناس و ماهیەتی “مرۆڤ”یان بە “عەقڵی مرۆڤ” پێناسە کردەوە. بەمەش مۆدێلێکی هیومانیتی نوێیان داهێنا بە (بابەت و میتۆد و کۆمەڵێک چەمک و پرسیار)ی نوێ. ئەمە وەک پەرچەکردارێک بوو بەرامبەر بە سەراوژێربوونی ئامانجەکانی ڕۆشنگەری. بوونخوازی خۆی کرد بە فریادڕەسی خەمەکانی مرۆڤ و تێگەیشتن و گرنگیدان بە کێشەکانی. دوای ئەو نائومێدییەی مرۆڤ تووشی بوو، لە ئەنجامی هەڵخلیسکانی مرۆڤ بەرەو گۆمی بەربەرییەتەوە، لە عەقڵانییەتەوە بەرەو ناعەقڵانییەت لە مەدەنییەتەوە بەرەو هەمەجییەت.\nبەم شێوەیە فەیلەسوفی بوونخواز، خەریکی ئەزموونکردن و نووسینەوەی کێشەکانی مرۆڤە لە بووندا، لەلای ((بوونخواز))ەکان، ((بوون)) بنەڕەتی هەموو شتێکە و پێش ((چییەتی)) دەخەن. ئا لێرەوە لە بابەت و میتۆد، جیا دەبنەوە، ئامانجە سەرەکییەکەشیان مرۆڤە دروستتر بڵێین له پێناو پڕۆژەی (مرۆڤ) له (بوون)دایه. بوونخوازەکان چییەتی مرۆڤ وەکوو چییەتییەکی ناجێگیر و كراوه، كه له گۆڕانكاری دایه پێناسە دەکەن.\nبوونخوازەکان لە توێژینەوەکانیاندا، میتۆدی (فینۆمینۆلۆجی) بە کار دێنن، فینۆمینۆلۆجی: ڕێبازێکی فەلسەفی سەربەخۆیە، هاوکات میتۆدەیە و دامەزرێنەرەکەی (ئیدمۆند هوسەرل)ی پزیشکە، لە دیاردەکان دەکۆڵێتەوە وەک ئەوەی لە هۆشی مندا خۆیان دەردەخەن، واتە لێکۆڵینەوە لەسەر ناوەڕۆکی هۆش دەکات، ئەم ڕێبازە، لەگەڵ ڕێبازە لۆجییکییەکاندا دەرگیرە، کە لە ڕووخساری هۆش دەکۆڵنەوە. بوونخوازەکان ئەم میتۆدە بۆ توێژینەوە لە پرسیار و چەمکەکانیان بە کار دێنن. واته چۆن دیارده (بوون)ییەکان له (هۆش)ی من دەردەکەون یان خۆی دەردەخەن؟ گرنگترین چەمکە کلیلی و بنەڕەتییەکانی ئەم فەلسەفەیە بریتین له (ئازادی، نیگەرانی، ترس، نامۆبوون، پووچییەت، خۆكوژی، یاخی بوون، مردن، هتد…).\nتایبەتمەندی ئەم فەلسەفەیە به جۆرێكه ئەگەر له ئاسته تیۆرییەکەیدا بریتی بێت له تێكسته تیۆرییەكانی فەیلەسوفان، ئەوا له ئاسته پراکتیکییەکەیدا، پراکتیزەکردنی بیرۆكه تیۆرییەکانە له دووتوێی دەقە ئەدەبییەکاندا، بەم شێوە بیرۆكه تیۆرییەکان تێکەڵ به دەقە ئەدەبییەکان دەکرێن. سارتەر و کامۆ دیارترین نموونەی ئەمەن.\nدیدگای بوونخوازانە چۆن کار دەکات:\nبەر لە هەر شتێک، هەموو چرکەساتێکی نووسینی ئەدەبی بۆ ئەدیب خەسڵەتێکی بوونخوازانەیە، ئەمە بەو واتایەی کە ئەو مادام خەریکی دەستبردنە بۆ (شعور و لاشعور و سۆز و هەستە ناوەکییەکان)ی (خۆ)ی لەو چرکەساتەی کە (ئاگامەندی)ی ئەو بەر بابەتێکی ناو جیهانی دەرەوە دەکەوێت، پرۆسەیەکی پەیوەندی دروست دەبێ و ئەو پەیوەندییە زادەی دروستبوونی (مانا، وێنە، دیدگا)یەکە. ئەدیب کۆپییەکی وێنەکانی ئەوێمان بۆ دەگوازێتەوە لە ڕێگەی دروستکردنی پانۆرامایەکی درامایی بە زمانی ئەدەب. ئەم پرۆسەیەش بە تەواوەتی بوونخوازانەیە ئەمە هیچ قسەیەک هەڵناگرێت، هاوکات چرکەساتێکی بوونخوازانەشە بۆ ئەدیب، بەڵام ئەمە واتای ئەوە نییە کە مۆرکیەتی بوونخوازی بە ئەدەبەکە بدات، بەڵکو ناوەڕۆک و بابەت و میتۆد و شێوازی کارکردنی ئەدیب بڕیار لە بارەی ئەوەوە دەدەن.\nوردەکاریی پرۆسەی داهێنانی دەقی ئەدەبی لە ڕێگەی زمانی تایبەت بە ئەدەب، کە لە چەند هیولا (ماتەر) کەرەستە و ئاستێک پێکدێت تا دەگاتە داهێنانی بەرهەمێکی ئەدەبی تەواو. بەم شێوەیەیە:\n* (هیولا) بنچینەییەکەی بریتییە لە خەیاڵ دوای چنینی تەونی عەرشی پانوپۆڕی خەیاڵ، *هیولا دووەمینەکە بابەتی جیهانی دەرەکییە، کە بەر هەست (شعور)ی تایبەتی (خود) من دەکەوێت، کە مانا و تێگەیشتنێکی تایبەتی بۆ (خود) دروست دەکات. *هیولا سێیەمینەکە بریتییە لە زمان (زمانی تایبەتی ئەدەبی)، دیارە مەبەست لە زمان لێرە زمانی تایبەتی ئەدەبیی بوونخوازییە…\nزمانی تایبەتی ئەدەبیی بوونخوازی: ئەرکی ئەم زمانە دەربڕین و لێکدانەوە و مانا پێدان و مانا دروستکردن و یاریکردن و هتد…. بەو پەیوەندییە تایبەتییە ئاڵۆز و خودیانەیە کە لە بەریەککەوتنی (هۆش)ی من بە (دیاردە) و بابەتی دەرەکیی (بوون)ی دروست دەبێ. واتە هؤشی من چۆن لەو دیاردەیە تێدەگات. ئەدیبی بوونخواز ئەم هەستە تایبەتە وەردەگێڕێت بۆ سەر زمانی ئەدەبی. بەرهەمێکی ئەدەبی بوونخوازانەمان پێشکەش دەکات.\nڕەگ و ڕیشەو دیدگای بوونخوازانە له ئەدەبی كوردیدا، هەردی وەک نموونە:\nهەڵبەتە بۆ ئەوەی خۆم هەڵپەسێرم لە حوکمی تووند و نابابەتی، قسەکان فۆڕمێکی زانستی وەربگرێت. تەنها لەسەر ئەدەبی ئەو کۆنتێکست و بەروارەی پێش کۆتایی هاتنی جەنگی دووەمی جیهانی قسە دەکەم، ساڵی ١٩٣٨ز هەردی شیعری “بێ ئارامی” نووسیوە. هەمان ئەو ساڵە سارتەر ڕۆمانی (هێڵنج)ی نووسی، ساڵی ١٩٤٥ جەنگ کۆتایی هات. ساڵی ١٩٤٦ بوونخوازی بە فەرمی ناسێنرا. لەسەر دۆخی ئەدەبی کوردی پاش جەنگی دووەمی جیهانی ، هەر چۆنێک بێت هیچ قسەیەکم نییە.\nدیارە له‌لای میلله‌تانی تر پرسە بوونخوازییەکان بایەخی پێدراوە و زیاتر به‌ره‌و پێشه‌وه چووه و له‌ناو كولتووری كوردیدا هه‌نگاوی نه‌هاویشتووه و چه‌كه‌ره‌ی نەكردووه، ئه‌مه‌ش ڕەنگە بەشێکی بگەڕێتەوە بۆ تایبه‌تمه‌ندی میلله‌تی كورد، بە درێژایی مێژوو پرسە لۆکاڵییەکانمان هەناسەی لێ بڕیووین، نەمانتوانیووە لە پرسە کۆسمۆلۆجییە یۆنیڤێرساڵەکاندا جێ و پێی خۆمان دەستنیشان بکەین. له سه‌ده‌ی بیسته‌م كه خاوه‌ن دۆزێكی جیاواز بووین، كێشه‌ی شوناس و خه‌باتی نه‌ته‌وایه‌تی بوو. بۆیه ده‌بینین ئه‌ده‌بی كوردی خاوه‌ن ته‌رزێكی ناسیۆنالیستیانه‌یه، ئەمەش به جۆرێكه وه‌كوو تارماییه‌ك تێكڕای ئه‌ده‌بی كوردی ته‌نیووه، بۆیه ده‌توانین بڵێین شوێنێك نەماوەتەوه له ئه‌ده‌بی كوردی لای شاعیرانی كورد كه هه‌ستی نیشتیمانپه‌روه‌ری نەیته‌نیبێ، هه‌روه‌ك لای “هێمن”ی “شاعیری گەل” به ڕوونی دیاره، ساڵی ١٩٤٤ نووسیویەتی: (ته‌نانه‌ت وه‌ختی ده‌ستبازی له‌گه‌ڵ یار ئه‌من ئه‌ی نیشتیمان تۆم هه‌ر له‌بیره) له‌م نموونه‌یه‌دا هه‌ستی به‌هێزی نیشتیمانپه‌روه‌ری شاعیر، زاڵتره له هه‌ستی تایبه‌تی و بوونخوازانه‌ی ئه‌و، هه‌ستی (خودی) چركەساتی له‌گه‌ڵ یار بوون كه بنەڕەتی (بوون)ی ترە، ئەویش نیشتیمان داگیری کردووە. هه‌ستی بوونخوازانەی ئه‌و بە کردەوە بوونی نییە یان پله‌یه‌ك پاش هه‌ستی نیشتیمانپه‌روه‌رانه‌ی ئەو دێت، هه‌ستێكی لاواز و نائاماده و ناچالاكه، هێمن پێمان ده‌ڵێت: من و یار و شیعریش قوربانی نیشتیمان. له‌لای “هەژار”یش ئه‌م هه‌سته نیشتیمانپه‌روه‌رییه به شێوه‌یه‌كی تر خۆی مانیفێست ده‌كات بارگاوی دەكرێت به كۆمه‌ڵێ گوتەزای ئایینی. هه‌ڵبه‌ته ئه‌مه میراتێكه و پێش ئه‌م شاعیرانه، لەلای خانی و جگەرخوێن دەبیرێت و دواتریش ئه‌م هه‌سته گشتییه (ده‌سته جه‌معی)یه لەلای زۆربه‌ی له شاعیره نوێكان و گروپی ڕوانگه‌ش به‌رده‌وامی ده‌بێت.\nڕەگ و ریشەی بوونخوازانەی ئەحمەد هەردی لە شیعری “بێ ئارامی”دا:\nبێگومان بۆ ئەوەی فۆرمێکی زانستی و توێژینەوەیی و خەسڵەتی بابەتی بوون بە قسەکانمان بدەین، پێویستە بە وردی وەڵامی ئەم پرسیارانە بدەینەوە:\nئایا ئەحمەد هەردی بوونخوازە؟ چی کردووە؟ بۆچی؟ چۆن؟\nبەر لەوەی وەڵامی ئەم پرسیارانەش بدەمەوە، چەند کەرستەیەکم لەبەر دەستە لێرەدا بە کاریان دێنم و بۆ بەڵگاندن و پشتڕاستکردنەوەی بۆچوونەکانم کۆمەکیم دەکەن:\n*کەرستەی یەکەم دیوانی (ڕازی تەنایی) یە، چاپی سێیەم ١٩٩١.\n* کەرستەی دووەم بەکارهێنانی فەلسەفە وەک کەرستەیەکی گرنگ، بۆ ڕاڤەکردن.\n* بۆچوونی سێیەم: ڕای ئەدیبان لەسەر هەردی.\nدوو تێبینی گرنگ، کە پێویستە سەربەخۆ ئاماژەی پێبدەم، چونکە ڕەنگە لە چەند شوێنێک، وتنی دووبارە پێویست بێت، ئەوا لێرە بە یەکجار دەیڵێم: لە پێشەکی دیوانی (ڕازی تەنیایی)دا کە تاکە دیوانی (هەردی)یە، دەڵێت: “من خوێنەرێکی بەردەوامی بواری فەلسەفە بووم، زیاتر لەوەی خوێنەری دیوانی شیعری شاعیران بم، ئەگەر کتێبیکی فەلسەفیم ونکردایە خێرا دەمکڕییەوە، تا تەواوم دەکرد”. ئەمە واتای ئەوەیە کە (هەردی) بێئاگای دنیای فەلسەفە نەبووە، بۆیە دەکرێ لاشعوری کاری تێکردبێ و نووسیبێتی.\nلە ڕووی فەلسەفییەوە، ئه‌گەر هۆکاری دۆخە (هۆش)ەکییەکانی مرۆڤ کەوتە ناو سنووری ماددەوە ئەوا بە دۆخێکی (ئۆنتۆلۆجی) و ڕەسەن دانانرێت به‌ڵكو دۆخێکی ساخته و ناڕه‌سه‌نه. بەڵام ئه‌گەر هۆکاری دۆخە (هۆش)ەکییەکان لە سنوری ماددەدا بەدەر بوو، ئەوا ئۆنتۆلۆجی و ڕه‌سه‌ن و زیندووه و ئاماژەی چرکە ساتی فەلسەفیین.\nیه‌كێك له‌و شاعیرە كوردانەی كه لەو ڕووەوە جێگەی سەرنجە “م. ئه‌حمه‌د هەردی”یه، بۆ ئەدیبێکی شارەزا یان خوێنەرێکی وردو کارامە، به ڕوونی ئەمە دیارە و هه‌ستی پێ دەکرێت کە ئەو هەستەی کە (چەپکە گوڵێک بۆ ست فاتیمە)ی پێ دەنووسێت جیایە لە هەستی نووسینی شیعری (بێ ئارامی) ئه‌وه‌ی یەکەمیان شیعرێکی ڕۆمانتیکییە و ئەوەی دووەمیشیان شعور و دیدگایەکی بوونخوازانەی پەتییە. جیا لەو هەستەی پێشوو كه لای شاعیرانی وه‌ك (خانی و جگه‌رخوێن و سالم و كوردی و هێمن، هتد…) هه‌بوو.\nئه‌گه‌ر بە وردی سه‌رنج بده‌ینە ناو دێرەکانی، هه‌ست بە ڕەشبینیەک دەکەیت کە لە سەرەتای دیوانەکەیەوە درێژ دەبێتەوە تا کۆتایی، وەکو پەڵە هەورێکی ڕەش بێت و بچێ، لە هەندێ شوێندا بە چڕی دایدەبارێنێ، هەندێ شوێنیش هەمیشە هەورە و بەرۆکی ئارامی گرتووە و بێزار و هەراسانی کردووە. لە هەندێ شیعره‌كانیدا هۆكاری ئەو بێزاری و ڕەشبینییە دیارە، لە ناو هەندێک لە دێرە‌كانیشدا هۆكار ونە و نادۆزرێتەوە، هۆکار بە کراوەیی و هەڵپەسێردراوی ماوەتەوە، هیچ هۆکارێکی ماددی بوونی نییە، ئه‌و نیگەرانییە له بونیادی ئه‌و (شاعیر)ه‌دایه، ڕیشه‌یه‌كی ئۆنتۆلۆجی و بوونخوازانه‌ی هەیه.\nله شیعری “بێ ئارامی” كه له ساڵی ١٩٣٨ نووسیویەتی:\nهەڵبەتە ناونیشانی “بێ ئارامی”، باری نەرێیی دۆخێکی ئاگامەندی هەستەکییە، وشەی “بێ” کە خراوەتە سەر وشەی “ئارام”، پێی نەرێ کراوە، لە فەلسەفەدا ئەم دۆخە وشەی “نیگەرانی” بۆ دانراوە. هیچ جیاوازی نییە و بێ ئارامی جۆرێکە لە نیگەرانی و یان هەمان نیگەرانییە.\nئاخ و داخ و ده‌رد، له ده‌ست ته‌نیایی،\nپه‌شێوی بێ حه‌د، ده‌ردی بێ دوایی\nشێوەیەک لە (تەنیایی) هەیە، کە تایبەتمەندی و بەهایەکی فەلسەفی هەیە، ئەو چرکەساتەی کە مرۆڤ هەست دەکات فڕی دراوەتە ناو بوون و بە تەنیا بەجێهێڵراوە و دەرگیرە لەگەڵ چارەنووسێکی نادیار، ئەمە ئەو دۆخەیە کە هایدیگەر باسی کردووە. ئەم دیوانەم چەند جارێک سەراو بن کرد زیاتر لە چل جار بەم شیعرەدا چوومەتەوە، تەنانەت یەک تاکە هۆکاریش پێشکەش ناکات، لەوە زیاتر، لە کۆتایی شیعرەکەدا، دەڵێت (نە لای دۆست و یار و نە لە دەشت و شار ئۆقرە ناگرم) بەمە زۆر شتمان بۆ ڕوون دەکاتەوە، کە ئەوە حاڵەتێکی دەروونی تایبەت نییە کە لە دووری یار یان لە گۆشەکیربوونی کەوتبێتەوە) تا کۆتایی شیعرەکە هۆکارەکە هەر بە کراوەیی و هەڵپەسێردراوی ماوەتەوە. لە دەرئەنجامی ئەمەدا، دەکرێت ئەمە ناوبنێین سەرەتای چرکەساتێکی فەلسەفی بوونخوازانە لەمەڕ بوونی خۆی.\nكه‌ی كۆتایی دێ؟\n(سه‌رسام بوون، یه‌كێك له خه‌سڵه‌ته‌كانی بیری فەلسەفییە، کاتێک مرۆڤ قوڵ دەبێتەوە لە هەندێ بابەت و دیاردە تێناگات، سەرسامی دایدەگرێت)\nوشەکانی پەشێوی و  بێ ئارامی و دڵ ناكامی، لە زمان و ئەدەبیاتی کوردی، نزیکن لە چەمکی نیگەرانی، زۆرجار تیکەل دەبن، یان وەکوو هاوواتا بە کار دەهێنرێت. وای لێکردووە لە خۆی بێزار بووە و دەپرسێ کەی کۆتایی دی.\nنه له‌ناو گوڵزار\nنه لای خزم و یار،\nله ده‌ست شار هه‌ڵدێم، ده‌چمه ناو گوڵزار\nله‌وێش هه‌ڵناكه‌م، دێمه‌وه ناو شار!\n(دیارە ئەوەی کە زۆر کۆمەکی و کارئاسانیم بۆ دەکات تا دواجار دەستکراوەتر و بوێرتربم لە ئەنجامگیریدا. ئەم نیوەدێرانەن، دیارە مامۆستا هەوڵی زۆری داوە بۆ ئەوەی، ئەم تەنیایی و نیگەرانییەی خۆی بڕەوێنێتەوە هەموو ڕێگایەکی گرتۆتەبەر بەڵام سەرئەنجام بێ سوود ناکام بووە، چونکە لە بنەمادا، هۆكارێكی ماددی و سۆزداری له پشت نەبووە، کە هۆكاری دروستبوونی دۆخەکە بووبێت، جارێکی تریش دڵنیا دەبینەوە ئەم هه‌سته ئۆنتۆلۆجی و ڕه‌سه‌نە).\nوه‌ك ئارام نه‌ماو\nدڵ و پێ سوتاو\nخانه‌ی خه‌و ڕوخاو\nله دنیا بێزار…!\n(ئەم نیوەدێرانە، وەسف و لێکچواندنن بۆ وێناکردنی دۆخی بێ ئارامییەکەی، دەیەوێ بڵێت ئەگەر ئێوە نیگەرانی و بێ ئارامی من نابینن، ئەوا وەکوو: ( ئارام نه‌ماو و دڵ و پێ سوتاو و…. له دنیا بێزار…!) واتە دۆخە زەینییەکەی وەکوو دۆخی ئەو نموونانە بێزارکەرە.\nكه به تێكه‌ڵبوون، وه‌ها بێزارم\nبۆچ به ته‌نیایی په‌شێوه كارم؟!\n(وادیارە مامۆستا بێزاری تێكه‌ڵبوونی بەلاوە گرفت نییە، ئاساییە تێكه‌ڵبوونی بێزارت بکات، ئەمەش ئاماژەیە بۆ ئاستێکی هۆشیاری بەرز، بەڵام دووباره پرسیار لە دۆخی ته‌نیابوون دەکات. و واقی وڕماوە کە بۆچی حاڵی هەر خراپە .\nبۆ وه‌ك ڕه‌نجه‌ڕۆم؟\nوه‌ڕس بووم له خۆم\nبۆ هه‌ر كوێ ئه‌ڕۆم\nدڵ بێ قه‌رارم؟!\n(ئەم نیوەدێرانەش دیسان، وەسف و لێکچواندنن، دەیەوێ بڵێت هەموو ڕێگەکانم تاقیکردەوە هەر دڵە کوتێمە و نیگەرانم و بێ ئارامم و بێ قەرارم. بەم شێوەیە پاش چەند هەوڵێکی ناکامانە بۆ دەربازبوون لە دۆخەکەیدا، کۆتایی بە شیعرەکە دەهێنێ دوای ئەوەی لەو دۆخە زەینییەی کە تێی کەوتووە، چەند وێنەیەکی ئازارەکانیمان لە ڕێگەی چەند دۆخێکی تری واقیعییەوە بۆ دەکێشێت). بێگومان ئەگەر هۆکارەکەی بۆ ڕوون بوایە، ئەوا چارەسەری دەکرد، ئەوکات ڕەنگە لە بیری نووسینیدا نەبایە.\nلە پەراوێزی ئەم شیعرەدا لە چاپی دووەم، هەردی نووسیویەتی: ئەم شیعرە لە چاپی یەکەمدا نییە، و کەچی لە 1938 لە سەرەتای لاویەتیمدا نووسیومە. وا دیارە زانیوویەتی کە لە ستایلی باو دەرچووە و (نەیوویستووە و بەلایەوە گرنگ نەبووە یان نەیوێراوە) ئەم گۆڕینە لە کەرستەی شیعریدا بکات، بەڵام هەر چۆنێک بێت، دواجار ئێمە وەک توێژەر مامەڵە لەگەڵ ئەو کەرستەیە دەکەین کە لەبەردەستمانە، .ئەمە دیوێکی ئاشکرای شیعرەکەیە و ئه‌م هه‌سته چالاكه تایبه‌تییه، ئەگەر بە نەفەسێکی کورتیش بێت باڵی به‌سه‌ر شیعره‌کەدا كێشاوه.\nکۆی نیوە دێرەکانیش بە ڕیز وەکوو پەنجەکانی دەست کە بەدوای یەکدا دەچنەوە سەر مەچەک وایە، دوو چەمکی سەرەکی (بوونخوازی) لەم شیعرە بەکارهێنراوە، کە هەموو وشەکان و لێکچواندنە وێنەییەکان، پیت بە پیتیان دەچنەوە خزمەت ئەو دوو چەمکە و وەسفی زیاتریان پێدەدەن. ئەوانیش: (بێ ئارامی) و (تەنیایی)ن.\nلەم کۆنتێکستە مێژووییەدا، بەکارهێنانی ئەم ستایلە لە نووسینی شیعری و به‌م شێوەیە ڕووكردنه (خۆ)، خۆ خستنە جێگەی بابەت، قسە لەسەر خۆ کردن تاوتوێكردن و وتوێژكردنی هۆش و ئاگامەندی خود (خۆ)، پێم وایە قسەی زۆر هەڵدەگرێ.\nبەو پێیەی کە هەردی شیعری “بێ ئارامی” له ساڵی ١٩٣٨دا نووسیوە، واتا بوونخواز نییە بەو واتایەی شوێنکەوتەی ئەوان بێ، بەڵکو زۆر پێش ئەوان کەوتووە، زۆریش ڕەسەنترە، ئەمەش بۆمان ڕوون دەکاتەوە، ڕیشەی بوونخوازانەی هەردی لە بوونیادی ئەو شاعیرە دایە. ساڵی ١٩٤٦ بوونخوازی بە فەرمی ناسێنرا.\nگۆران وتویه‌تی: (هه‌ردی قوتابخانه‌یه‌كی زۆر نوێ و تایبه‌ته له ئه‌ده‌بی كوردی)دا.\nئایا دەکرێ ئەو بابەت گۆڕین و شێوە مامەڵەکردنە لەگەڵیدا نکوڵی بکرێ و بە هیچ وەرنەگیرێ؟ هەر چۆنێک بێت ستایل و مۆدێلێکی نوێیه، بابەت و کەرەستەی شیعرەکە، خودی _(هۆش و ئاگامەندی) شاعیرەکەیە، واتا ناوەڕۆکی شیعری دەگۆڕێت کە پێشتر “دڵی شاعیر خورپەکانی نیشتیمان بوو، دڵی شاعیر نیشتیمانی دڵدارەکەی بوو، دڵی شاعیر خەڵوەتگەی سۆفیگەری بوو و هتد …” ، بەمەش لە ستایلی نووسینی سوننەتی دەچێتە دەرەوە، جا خودئاگایانە بێ یان ناگایانە. بەڵام وا پێدەچێت ناگایانە بووبێت، چونکە لە پەراوێزی شیعرەکەیدا وتوویەتی لە چاپی یەکەم بڵاوم نەکردۆتەوە چونکە ((پێم شتێکی ئەتۆ نەبوو)). بەڵام لەگەڵ ئەوەشدا دەڵێ کە بابەتی شیعریم گۆڕیووە. بە دیاریکراوی ئەمە ئەو خاڵە جەوهەرییە گرنگە بوو لە پاڵ بۆچوونەکەی گۆراندا، هانییاندام توێژینەوە دەست پێ بکەم.\nهه‌ردی یه‌كێك له‌و شاعیرانه‌یە كه‌م له‌سه‌ری نووسراوه، لە کاتێکدا زۆر هەڵدەگرێ. مێژوونووسی ئەدەبی هەن، هەر پەڕاندوویانە و ناویشیان نەهێناوە. ڕەنگە لەبەر ئەوە بێت کە تەنها دیوانێکی هەیە نزیک بە بیست شیعرە. بەڵام ئەوان نەیانتوانیووە پەی بە نهێنی ئەم کەم نووسینە ببەن، بۆ منێکی خوێنەر ئێستا ڕوونە کە هەردی کێیە، به‌ڵام بۆ مێژوونووسان ئەم هەڵاواردنە، کێماسی و بۆشاییەکی گەورەیە لە بابەتیبووندا. لەبەرامبەردا دیارە (گۆران) پەی بە کۆدە گرنگەکانی بردووە و ستایشی کردووە و وتویه‌تی: (هه‌ردی قوتابخانه‌یه‌كی زۆر نوێ و تایبه‌ته له ئه‌ده‌بی كوردی)دا. بەڵام زیاتری نەوتووە و وردی نەکردۆتەوە کە گرنگییەکەی چییە و نوێییەکەی چۆنە. لە راستیدا من زوو ئەوەم بۆ دەرکەوتبوو، بەڵام هەرکە ئەو بۆچوونەی گۆرانم بینی، پشت قایمتر بووم بڕیارم دا، لێکۆڵنینەوە دەست پێ بکەم، تاکو قسەکەی گۆران وردتر بکەمەوە، بۆ پاڵپشتیکرنی بۆچوونەکانی خۆم.\nئەحمەد هەردی، ئەلبێر کامۆ، ڕەخنە، ژان پۆل سارتەر، شیعر، وتار\n← شۆڕشی ئۆکتۆبەر: وێنەکانی و شۆکەکانی بە کامێراکەی ئێزنیشتاین\nکوکوختی و جەستە →


وەزارەتی دارایی ڕێژەی لێبڕینی مووچەی ڕاگەیاند - تۆڕی میدیایی خەڵک\nوەزارەتی دارایی حكومەتی هەرێمی كوردستان، سەرجەم گەنجینە و بانكەكان ئاگادار دەكاتەوە كە لیستی مووچەی مانگی نیسان ئامادە بكەن.\nسەرچاوەیەك لە وەزارەتی دارایی ڕایگەیاند، خەرجكردنی مووچەی مانگی نیسانی 2021 بە هەمان ڕێژە و میكانيزمیی مانگی ڕابردوو بە لێبڕینی رێژەی ٢١% بۆ فەرمانبەران و ڕێژەی ٥٠% بۆ پلە تایبەتەكان.\nئاشكراشیكرد، كۆی خەرجی مووچەكان بە پێی وەزارەتەكان بە یەك لیست بۆمان ڕەوانە بكەن.\nئەمەش لەكاتێكدایە، بڕیارە 25ی هەموو مانگێك مووچەی سەرجەم وەزارەتەكان لە چەند ڕۆژێكدا دابەش بكرێت، هاوكات بڕیار بوو لە ئەگەری ڕێكەوتنی هەرێم و بەغدا لێبڕینی مووچە نەمێنێت، بەڵام بەپێی ئەم بڕیارە بێت، حكومەتی هەرێم پابەندی بەڵێنەكانی نابێت.\nبەرەنگاربوونەوەی دایناسۆرەكانی گەندەڵی لە عێراق


ساڵح موسلیم: یەك سەربازی توركیا ناچێتە ناوچەی ئارام : چاوی گەل\nساڵح موسلیم: یەك سەربازی توركیا ناچێتە ناوچەی ئارام\nبەرپرسی پەیوەندییەكانی دەرەوەی ئیدارەی پارتی یەكێتی دیموكرات (پەیەدە) رایگەیاند، یەك سەربازی توركی ناچێتە ئەو ناوچە ئارامەی لە باكوری سوریا بنیاددەنرێت.\nساڵح موسلیم، بەرپرسی پەیوەندییەكانی دەرەوەی ئیدارەی پارتی یەكێتی دیموكرات (پەیەدە) لە رۆژاڤا لەمیانی كۆبونەوەیدا لەگەڵ خێڵە عەرەبیەكانی ناوچەی گرێ سپی لە باكوری فورات رایگەیاند “شەڕڤانان مەودای پێنج كیلۆمەتر لە ناوچە سنوریەكان دەكشێنەوە و ئەنجومەنە ناوخۆییەكانی ئەو ناوچانە شوێنیان دەگرنەوە”.\nئاماژەی بەوەشكرد “لەو ناوچە سنوریانەی نێوان توركیا و رۆژهەڵاتی فوراتدا كە تێیدا شەڕڤانان لە چوارچێوەی رێككەوتننامەی تایبەت بە ناوچەی ئارام دەكشێنەوە، یەك سەربازی توركی ناچێتە ناو ئەو ناوچانەوە”.\nلە درێژەی وتەكانیشیدا ئەو بەرپرسەی رۆژئاڤا وتی “ئەو رێككەوتنەی لەنێوان ویلایەتە یەكگرتوەكانی ئەمریكا و توركیادا ئەنجامدراوە، پەیوەندی بە بنیادنانی ناوچەی ئارامەوە نیە، بەڵكو تەنها پرۆتۆكۆلێكە بە ئامانجی پاراستنی ناوچە سنوریەكان”.\nئەو وتانەی موسلیم لەكاتێكدایە، ویلایەتە یەكگرتوەكانی ئەمریكا و توركیا لە ماوەی رابردودا رایانگەیاند “سەبارەت بە ناوچەی ئارام لەنێوان توركیا و سوریا رێككەوتنێكیان ئەنجامداوە و لە ئێستاشدا كار و چالاكیەكانیان سەبارەت بەو بابەتە دەستپێكردوە و چاودێری دۆخەكە دەكەن.\nهاوكات سات لە دوای سات، بەرپرسان و دەسەڵاتدارانی توركیا هەڕەشەی ئەنجامدانی ئۆپەراسیۆنی سەربازی دەكەن لە ناوچەكانی باكور و رۆژهەڵاتی فورات و بەئامانجگرتنی شەڕڤانان و هێزە كوردیەكانی ئەو ناوچەیە، لە ئەگەری بنیادنەنانی ناوچەی ئارام.


لە کتێبی «ئاوڕێک وە سەر مێژووی مەهاباد»دا، کاتی خۆی ئاماژەیەکی کورتی ژیانی مەنیج حەیرانم کرد، هەر چەند زانیارییەکە کەم بوو، بەڵام پێم حەیف بوو لە مێژووی مەهاباددا، ئەگەر زۆر بە کورتییش بووبێ، باسێک لەو ژنە هونەرمەندە نەکرێ. پاشان کاک هاشمی سەلیمی لە وتارێکدا تیشکێکی تری خستە سەر ژیانی ئەو هونەرمەندە. بە لوتف و دڵفراوانیی دۆستی بەڕێزم کاک ئەییووب خاجەوی، بەرپرسی ئیدارەی ئەوقافی شاری مەهاباد، توانیم دەستم وە چەند بەڵگەیەکی بەنرخ ڕابگا کە پێوەندییان بە ژیانی ئەو خاتوونە هونەرمەندەوە هەیە. سپاسی ئەو برا خۆشەویستە دەکەم و وە بیر دێنمەوە کە بەڕێزیان لە ڕێگەی ڕێکوپێک کردنی بەڵگەنامەکان و پێشینەی ئەوقافی شاری مەهاباد، خزمەتێکی گرینگی بە ساغکردنەوەی مێژووی ئەم ناوچەیە کردووە، کە لە داهاتوودا ئەم کارەی بەڕێزیان ڕووناکییەکی زۆر دەخاتە سەر لایەنە تاریک و شاراوەکانی مێژوومان. ئەم خزمەتەیان شایستەی سپاس و پێزانینە و هیوادارم وێنەیان زۆر بێ.\nلە دانیشتنی دۆستانەی ڕۆژی چوارشەممۆ، 20ی خەزەڵوەری 1388 لە ئیدارەی ئەوقافی مەهاباد، بۆم دەرکەوت کە خاتوو مەنیج حەیران خانووبەرەی خۆی کردووەتە وەقفی «خانەقای شێخ حیسامەددین» و «مزگەوتی حاجی ئەحمەدی لەشکری» کە هەر دوو بینا لە شاری مەهاباد و لە حەوشەیەکدا هەڵکەوتوون. ئەو خانوویە بەرهەمی ژیانی پەنجا ساڵەی مەنیج حەیران بووە کە لە گەڕەکی پشتقەڵا و نزیک شەقامی «جامی جەم»ی ئێستا هەڵکەوتبوو. وەقفنامەکە لە سێیەمین ڕۆژی مانگی ڕەشەمەی 1332ی هەتاوی نووسراوە، کە مەنیج حەیرانیش لە بانەمەڕی هەمان ساڵدا، لە تەمەنی پەنجا ساڵی، کۆچی دوایی کردووە، واتە وەقفنامەکە دە مانگ دوای مەرگی مەنیج حەیران نووسراوە. لەم بەڵگەنامەیەدا، کاک عەلی سوڵتانی، خوشکەزای مەنیج حەیران، وەسێتی پووری بەجێهێناوە و کاروباری مەوقووفەکەی بە ئەنجام گەیاندووە. مەنیج حەیران کە بە سجیل ناوی «مەنیجە دەفی»یە، 21ی گەلاوێژی ساڵی 1282ی هەتاوی، لە گوندی «قەمتەرە»ی نێوان مەهاباد و بۆکان لە دایک بووە و لە بانەمەڕی ساڵی 1332 لە شاری مەهاباد کۆچی دوایی کردووە. خوشکێکی بووە بە ناوی «خەجیج»، کە کاک عەلی سوڵتانی کوڕی ئەو خەجیجەیە و تەنیا میراتگری مەنیج حەیران بووە. «عەلی» کوڕی «خەلیلی سوڵتانی» و هەر دوو دانیشتووی مەهاباد بوون. لە کەوتنە پێوشوێنی کاک عەلی و بنەماڵەی ئەم «سوڵتانی»یە، لە ڕێگەی لوتف و یارمەتیی دۆستانی بەڕێزم، کاک قاسم ئەڵڵاوەیسی و جەنابی حاجی کەریم کەریمزادە و جەنابی سەید محەممەدئەمینی قادری موکری، کە هەر سێ کەس مەنیج حەیرانیان دیوە، ئاگادار بووم کاک خەلیلی سوڵتانی کە لە مەهاباد بە «خەلیلی قاچاخچی» و «خەلیلی مەنیج حەیرانێ» ناسراوە، دوو ژنی هەبووە، یەکیان خات خەجیجی خوشکی مەنیج حەیران، کە دەبێتە دایکی ئەم «عەلی»یە. عەلی مامۆستای خوێندنگە بووە و بەر لەوەی ژن و ماڵ پێکەوە بنی، کۆچی دوایی کردووە. لە ژنەکەی تریشی تاکە کچێکی هەبووە کە ئێستا لە ژیاندایە، بەڵام ماڵی لە مەهاباد نیە. بە وتەی بەساڵاچووانی مەهاباد کە مەنیج حەیرانیان لە نزیکەوە دیوە، ئەو خاتوونە هونەرمەندە لە ناو کۆمەڵی ئەو سەردەمی مەهاباددا ڕێزی تایبەتی هەبووە و خەڵک خۆشیان ویستووە. هەرچەند لە کۆمەڵی بچووک و بەستراوی، ئەو سەردەمدا، گۆرانی گوتن و دەفە لێدان و داوەت گێڕان، بەتایبەت بۆ ئافرەت کارێکی ناپەسند بووە، بەڵام کەسایەتی و هەڵسوکەوتی مەنیج حەیران بە چەشنێک بووە کە کەس بە چاوی سووک تەماشای نەکردووە. لەگەڵ زۆربەی پیاوانی سابڵاغ دۆستایەتی بووە و بە ناوی بچووک بانگی کردوون. بەرگ و لیباسی گرانبایی و نائاسایی دەبەر نەکردووە و شێوەی جلوبەرگەکەی ساکار، خاوێن و تایبەت بەخۆی بووە. ئەو کەسانەی لە مەجلیسی مەنیج حەیراندا حوزووریان بووە و ئێستا لە ژیاندان، دەڵێن: دەنگی هەندێ گڕ و بە گوێ خۆش نەبوو، بەڵام بەسەر هەواکاندا زۆر زاڵ بوو. ئەوپەڕی شارەزایی و هونەری خۆی لە گۆرانیی «ئای حەریرە و ئاگر بارانە»دا نیشان دەدا. گرووپی وی پتر ئەو سێ کەسە بوون: برایم هەللامە، کە خۆی گۆرانیبێژێکی بەناوبانگ و ڕێزدار بوو، قادر ناوێک کە شارەزای ئەو ئامێرانە بوو کە بە فوو لێدەدرێن و ڕەحمانە گۆج کە ئوستادی تەپڵ بوو.\nدەقی بەڵگەنامەی مەوقووفەکە، دوو لاپەڕەی فارسییە، کە وێنەی هەر دوو لاپەڕەم کردووەتە پەیوەستی ئەم وتارە و وەرگێڕاویان بە کوردی ئاوایە:\nلەبەرنووسراوەی بەڵگەی وەقفنامەی ژمارە 6205/6212 – 3/12/1332 لە نێوان ئاغای عەلی سوڵتانی و مزگەوتی حاجی ئەحمەد و خانەقای شێخ حیسامەددین، کە نوور لە قەبری ببارێ.\nلە بەرواری ژێروو، ئاغای عەلی سوڵتانی، کاسبکار، خاوەن ناسنامەی ژمارە 163ی دەرچوو لە مەهاباد، کوڕی خەلیل، دانیشتووی مەهاباد، لە خانووی پڵاک 2217، تاکە میراتگری مەنیجە دەفی، بە پێی شایەتنامەی پاوانکردنی میرات بە ژمارە 196ـ ١٠/١٠/١٣٣٢ی دادگای مەهاباد، لەم دەفتەرخانەیەدا حازر بوون و لە دۆخی تەندرووستی و سڵامەتیی لەشیدا کە سەرجەم دانپێداهێنانەکان و گۆڕانکارییەکانی شەرعی لە لایەن وییەوە لواو و سەلمێنراو بوو، بەبێ نابەدڵی و زۆری، بە ئەوپەڕی ڕازی بوون و حەز و ویستی خۆی، بەروبووی چوار دانگی بەشنەکراو لە شەش دانگ(دوو دانگی جیا و بەشکراو)ی دەستێک خانووبەرەی خاوەن پڵاکی دووی فەرعی، سەر بە 797، لەگەڵ هەشت بەشی جیانەکراوە لە دوازدە بەشی سەر بە سیوشەش بەشی شەش دانگ، گۆڕەپانی دەستێک خانووبەرەی پڵاک 797، کە هەشت بەشی پێشتر باسکراو، پشکی عەلیی ناوبراوە لە گۆڕەپانی خانووی ژمارە 797ی هەڵکەوتوو لە شاری مەهاباد، کە سنوور و پێناسەکانی بەرامبەرە لەگەڵ دۆسیەی پێوەندیدار بەم بابەتە، کە لە ئیدارەی سەبتی شارستانی مەهاباد هەڵگیراوە، لە ڕێگەی خوا و بۆ هەتا هەتا کرایە وەقفی خانەقای حەزرەتی شێخ حیسامەددین، نوور لە قەبری ببارێ و مزگەوتی حاجی ئەحمەد بە نیوەیی، کە هەر دوو هەڵکەوتوون لە شەقامی پەهلەوی، ڕووبەڕووی شارەوانیی مەهاباد، داهاتی ئەو خانووبەرەیە بە چەشنی بەرامبەر بکرێتە خەرجی ئاوەدانی و پێداویستییەکانی خانەقا و مزگەوتی باسکراو. لەم بەروارە بە دواوە مافی هەر چەشنە پێوەندی و خاوەنیەتی و هەروەها دەستتێوەردان و گۆڕانکاری ئەو موڵکەی لە خۆ وەرگرتووەتەوە و ئاغای مستەفا برینجی بە ناسنامەی ژمارە 4810ی دەرچوو لە مەهاباد کوڕی خوالێخۆشبوو ڕەسووڵ، دانیشتووی مەهاباد، بوو بە بەرپرسی مەوقووفەکە و لێپرسراوی کاروباری خانەقا و مزگەوتەکە و بە پێی نامەی ژمارە 1777ـ ١٢/١١/١٣٣٢ی ئیدارەی ئەوقافی شارستانی مەهاباد موڵکەکەی تەحویل وەرگرت و ڕێوڕەسمە ئاسایییەکانی بە ئەنجام گەیاند و بەڵگەنامەی ئیمزا کرد.\nلە ڕێکەوتی سێیەم ڕۆژی ڕەشەمەی 1332ی هەتاوی بەرامبەر هەژدەی جیمادیوسانی 1373ی کۆچی، جێگە ئیمزای سوڵتانی، شوێنی قامکی شادەی دەستی ڕاستی مستەفا، کە ئەمانە دەبنە بەڵگەی دروست بوونی هەموو ئەو دێڕانەی لە سەرەوە نووسراون. لە مێژووی نووسرانی ئەم دەقەدا، ئەم کارانە لە لای من بە ئەنجام گەیشتن. سەید محەممەد ڕەئووفی قازیی موکری. ئەم لەبەر نووسراوەیە دەقاودەقی خودی بەڵگەنامە بنەڕەتییەکەیە. مۆری دەفتەرخانەی ژمارە 3ی مەهاباد.\nخێرەومەند: خاتوو مەنیجە دەفی(مەنیج حەیران)\n) وەبرەوخەر: عەلی سوڵتانی، خوشکەزا و تاکە میراتگری مەنیج حەیران\nلە بابەت وەسێت و وەقفی خاتوو مەنیجە دەفی، ناسراو بە مەنیج حەیران، کە لە نێوان ئیدارەی ئەوقاف و میراتگری خاتوو مەنیجە ناکۆکییەک لەسەر چەندێتی و چۆنیەتیی مەوقووفەکە پێکهاتبوو، دوای گۆڕینەوەی بیروڕا و لێکۆڵینەوەی پێویست، میراتگر کە تاکە خوشکەزایەکە بە ناوی عەلی سوڵتانی، کاسبکار، بە ژمارە ناسنامەی 163ی دەرچوو لە مەهاباد، کوڕی ئاغای خەلیل، بڕایەوە کە ئەوەی وەقف کراوە بریتییە لە چوار دانگ خانووبەرەی پڵاک 797ی مەهاباد و جگە لەمە هیچ شوێنێکی تر لە لایەن خوالێخۆشبوو خاتوو مەنیجەوە وەقف نەکراوە. چونکە ئاغای عەلی ناوبراو بەڵێنی دا پێنج هەزار قڕانیش لە بابەت کەڵکوەرگرتنی [تا ئێستای] لەو چوار دانگە، بدا بە خانەقا و مزگەوتی مەوقووفەپێدراو، ئیدارەی ئەوقاف داوخوازیی میراتگری سەلماند و دووی کارەکەی نەگرت. سا عەلی ناوبراو وە ئەستۆی گرت کە لە دوای جێبەجێ بوونی پاوان کردنی میرات و نووسرانی بەڵگەنامە و وەقفنامەی ڕەسمی، هەر ئەو چوار دانگە بە نێو مزگەوتی حاجی ئەحمەد و خانەقای شێخ حیسامەددین بکا و هەروەها وە ئەستۆی گرت کە پێنج هەزار قڕان تاوانەکەش لە بەرامبەر ڕەسیددا بدا بە بەرپرسانی ئەوقافی مزگەوت و خانەقای باسکراو تا خەرجی ئاوەدانی بکرێ و ئەگەر هاتو لە بەڵێنی لایدا ئەشێ حەوت هەزار تمەن بدا بە ئیدارەی ئەوقاف. ئاغای خەلیل سوڵتانی، کاسبکار، خاوەن ناسنامەی ژمارە 9077ی مەهاباد، هەر بە هۆی ئەم بەڵگەنامەیەی حازرییەوە دەستەبەری لە بەڵێنییەکانی میرزا عەلی کردووە. هەروەها ئەگەر لە دواییدا میراتگرێکی جگە لەمەی ئێستا پەیدا بوو، خودی ئاغای خەلیلی ناوبراو بەرپرسە و دەبێ وەڵامدەرەوەی ئەو کەسە بێ.\nمەلا عەبدوڵڵا مودەڕڕیسی/ مەلا محەممەد لاهیجانی/ مەلا سەید هاشمی حوسێنی/ مەلا عەزیزی تەئیید/ عەلی سوڵتانی، میراتگر/ خەلیل سوڵتانی، باوکی میراتگر/ مستەفای برینجی، لێپرسراوی مزگەوت/ کەفیلی ئیدارەی ئەوقافی شارستانی مەهاباد، لەشکری.\nجگە لەم دوو لاپەڕەیە، هەندێ نامە و بەڵگەی تریش لەسەر مەوقووفەکەی خاتوو مەنیج حەیران هەن کە لە ئیدارەی ئەوقافی مەهاباد پارێزراون. بەڵام ئەوەی پێوەندی بە ژیان و ناساندنی پتری مەنیج حەیرانەوە هەبوو هەر ئەم دوو بەڵگەنامەیەی سەروو بوو. ئەم بەڵگانە لەو ڕوانگەیەوە گرینگن کە ژنە گۆرانیبێژێکی دەستەنگ و هەژار، خاوەن دڵێکی وەها گەورە و دەوڵەمەند بووە کە سەرجەمی سامان و دارایی خۆی، کە بریتی بووە لە چوار دیواری خانووبەرەیەک، بە مەوقووفە داوە. سوودی ئەو چەشنە مەوقووفانە تەنیا بۆ مزگەوت نەبووە، بەڵکوو بە پێی ڕێوڕەسمی ئەو سەردەم، هەر کەس لە بڵیند و نەویی ڕۆژگاردا تووشی گرفتێک هاتبێ، لە یەکەم هەنگاودا پەنای بۆ مزگەوت بردووە. نەخۆش، قەرزدار، داماو بۆ چارەی دەردی خۆیان ڕوویان لە مزگەوت کردووە و مزگەوتیش هەر بە هۆی داهاتی ئەو مەوقووفانە دەستگری کردوون. کەسانێک کە وە دوای خوێندن کەوتوون بەڵام توانایی ماڵییان نەبووە، هەر لەسەر ئەرکی ئەو مەوقووفاتە درێژەیان بە خوێندن داوە. تەنانەت وشتری مەوقووفەش تایبەت بووە بەو کەسانەی کە سەفەریان لەبەر بووە و خەرجی کاروانیان نەبووە. کەوایە ئەگەر لەم ڕوانگەیەوە بڕوانینە ئەرک و سوودی مەوقووفەکان، گرینگی و گەورەیی کارەکەی مەنیج حەیرانمان پتر بۆ دەردەکەوێ.\nشیاوی باسە کە لە پێشینەی ئیدارەی ئەوقافی مەهاباددا بەڵگەنامەی وەقفی مەزهەبەکانی تری ئیسلام و دینەکانی تریش هەیە، بۆ نموونە: یای قەنداو قارەمانی، دانیشتووی گەڕەکی وێنەتانی شاری مەهاباد، بە پێی مەزهەبی خۆی، کە شیعە بووە، شەش دانگی خانووبەرەکەی خۆی کردووەتە وەقفی مزگەوتی حوسێنییەی مەهاباد. یای زارا گەوریلی، ناسراو بە زارا شەل، لە جوولەکەکانی مەهاباد، خانووبەرەی خۆی کردووەتە وەقفی کەنشتەی مەهاباد. شوێنی ئەو کەنشتەیە کە هەتا دەیەی پەنجای هەتاوی[حەفتاکانی زایینی] هەر مابوو، کووچەی پشت شۆعبەی ناوەندیی بانکی سپەی ئێستا بوو، کە بەداخەوە مەعلووم نەبوو چلۆن ئاسەواری بڕا و جێگاکەی بووبە خانوو! هەروەها کلیسای مەهابادیش کە لە دوای ڕووخانی بە هۆی سێڵاوی ساڵی 1315ی هەتاوی [1936ی زایینی] ئیدی ساز نەکرایەوە، مەوقووفاتی هەبووە. جگە لەو کەنشتە و کلیسایە، مزگەوتێکیش لە مابەینی بانکی سپە و دەفتەری ڕۆژنامەی ئیتلاعاتی ئێستا، واتە سەر چەقی شەقامی تاڵەقانی و نزیک بە مەیدانی چوارچرا، بە ناوی مزگەوتی «پیرئەلیاس» هەبووە کە پێشینە و بەڵگەنامەکانی ئەو شوێنەش لە ئیدارەی ئەوقاف دەدۆزرێنەوە. ئەو سێ پەرستنگایە کە هەر کام سەر بە ئایینێک بوون، ئێستا لەناوچوون.\n1ـ نگاهی به تاریخ مهاباد، سیدمحمد صمدی، چاپ اول، استنسلی، مهاباد 1373؛ چاپ دوم، نشر رهرو، مهاباد 1377، صص379، 390.\n2ـ ژیان و بەسەرهاتی مەنیج حەیران، هاشم سەلیمی، گۆڤاری مەهاباد، ژ 68، ساڵی 1385، ل39-38.\n3ـ 22ی فێڤرییەی 1954.\n4ـ ئاوریل و مای 1953.\n5ـ ڕێکەوتی 13ی ئووتی 1903ی زایینی.\n6ـ ساڵی لەدایکبوون و کۆچی دوایی مەنیج حەیرانم لە جەنابی یۆسفی میکائیلی، بەرپرسی ئیدارەی ئامار و سەبتی ئەحواڵی شاری مەهاباد وەرگرت، سپاسی یارمەتیی دڵسۆزانەی دەکەم.\n٧. چەندین بنەماڵە لە شاری مەهاباد شۆرەتی «سوڵتانی»یان لە سەرە، بەڵام پێوەندییەکیان بەم بنەماڵەیەوە نیە و تەنیا ناوەکەیان وەک یەک دەچێ.\n٨. پێویستە ئاماژەی ئەو خاڵە گرینگە بکەم کە زۆر کەس لە مەهابادی ئەو سەردەمدا پاشگری «قاچاخچی»یان بە دوای ناوەکانیانەوە بوو. ئەوانە کەسانێکی کاسبکار و زەحمەتکێش و بوێر بوون کە هات‌وچووی ئەو دیوی سنووریان دەکرد و باری وانە چا، سابوون، قالیچە، ڕادیۆ، کووتاڵ، عەتر و ئۆدکڵۆن،... بوو، نەک هێرۆئین و تریاک. جگە لەوەش، ئەو کەسانەی خەریکی چالاکیی سیاسی بوون و لەم دیو یا لەو دیو بە ئاوارەیی دەژیان، بۆ جێبەجێ‌کردنی پێداویستی و کاروباری خۆیان هەمیشە نیازیان بەو «قاچاخچی»یانە هەبوو، کە ئەوانیش بە شانازییەوە قەبووڵیان دەکرد و خۆیان لە مەترسی داویشت. بەربەرەکانیی زۆر توندی دەوڵەت لەگەڵ ئەو کەسانە، زۆرتر سەبارەت بەم مەسەلەیە بوو تا چا و سابوونەکە. کە وایە ئەم ناوە لە سەردەمی ئێمەدا و لەو سەردەمدا تەواو مانایان جیاوازە و بە پێچەوانەی ئێستا، زیاد بوونی ئەم پاشگرە بە دوای ناوی هەر کەسێکدا، فەخر و شانازیشی بە دواوە بوو.\n٩ـ 31ی دیسامبری 1953.\n١٠ـ 1ی فێڤرییەی 1954.\nتێبینی: ئەم وتارەی سەید محەممەد سەمەدی بە فارسی نووسراوە، سەید عەبدوڵڵای سەمەدی کردوویە بە کوردی.\nزانیازیی پتر لەسەر مەنیج حەیران\nهەر چەند ماوەیەکی زۆر بە سەر مردنی مەنیج حەیراندا تێنەپەڕیوە، زانیاری لە سەر ئەو ژنە هونەرمەندە کەم وە دەست دەکەوێ. ئێستا کە ئەو وتارە بەنرخەی کاک محەممەد سەمەدی چاپ دەبێ، بە پێویستمان زانی گشت ئەو وردەباسانەی تا ئەمڕۆ وە دەستمان کەوتوون بیخەینەوە بەر دەستی ئێوەی بەڕێز؛ هەم بە مەبەستی بەجێگەیاندنی ئەرک و هەم بۆ هاندانی ئەو کەسانەی هەر چەشنە زانیارییەکیان لە سەر مەنیج حەیران هەیە، هەتا بۆمان بنێرن.\nوتەی مامۆستا هێمن لە سەبارەت بە مەنیج حەیران:\n«... مەنیج حەیران» و «زڵەخا چوختی»ش دوو ژنی بێباک بوون کە دەفەیان لێدەدا و گۆرانی داوەتیان دەگوت و شایەری شایی بوون و هیچ لە پیاوەکانی ئاواڵیان نەدەمانەوە؛ بەتایبەتی مەنیج کە خەڵکی سابڵاغ و لە خێرانێکی دەوڵەمەند و بەناوبانگ بوو و بۆ خاتری هونەرەکەی دەستی لە خزمەکانی هەڵگرتبوو...»\nسەرچاوە: تۆحفەی موزەففەرییە، چاپی دووهەم، ئاراس، هەولێر 2006، لاپەڕە 16\nبیرەوەریی دایکی ئەنوەر سوڵتانی:\n«منداڵێکی تەمەن 9 ـ 10 ساڵان بووم. ماڵمان لەسەر گۆلی مەردانبەگ بوو، لە نیزیک حەوزە گەورەی بۆکان و دراوسێی ماڵمان لە دوو لاوە بنەماڵەی بەڕێز قزڵجی بوون. دایکی قازیی کاکەحەمە ژنێکی نوورانیی جێگەی ڕێزی خەڵک بوو لە بنەماڵەی سەیدەکانی زەمبیل و لە نێو خەڵکدا بە سەیزادەی گەورە ناو دەبرا. من ئەودەم لای سەیزادەی گەورە دەرسی قوڕعانم دەخوێند. ژنێک لە ماڵی سەیزادەی گەورە وەک کارەکەر ئیشی دەکرد کە لە عەینی کاتدا دایەنی یەکێک لە کوڕەکانی قازیی کاکەحەمە بوو و ئێستا بە ناوی کاک «جەعفەر قزڵجی»یەوە دەناسرێ. ئەو ژنەش ناوی «خانم جان» بوو؛ بە «خات خانم جان» بانگ دەکرا. تا ئەو ساڵانەی دواییش هەر مابوو. ژنێکی ڕەزاسووک و بەڕێز و حەیابەخۆ بوو، کە هەموو کەس خۆشی دەویست، مێردیشی نەبوو. خات خانم جان دەنگی خۆش بوو، جاروبار لە مەجلیسی خانمەکاندا گۆرانی دەگوت، بەڵام هەرگیز لای پیاوان گۆرانی نەگوت. خانم جان خەڵکی گوندی «ڕەحیمخان» بوو لە نیزیک میاندواو و لەوێوە هاتبووە بۆکان. بە هۆی دراوسێتییەوە من ڕۆژانە خات خانم جانم دەبینی.\nڕۆژێکیان خۆشکێکی خات خانم جان لە ڕەحیمخانەوە هاتبووە بۆکان و من لە خزمەت سەیزادەی گەورەدا بووم بۆ دەرس خوێندن، کە خوشکەکەی خات خانم جان هاتە خزمەت سەیزادە و عەرزی کرد قوربان دەمەوێ بچم لە شایییەکاندا گۆرانی بڵێم، چ دەفەرمووی؟ سەیزادە گەورە پێی تێکچوو و فەرمووی: مەنیج! بۆکان جێگەی ئەو کارانە نیە، ئەگەر دەتەوێ گۆرانی بڵێی بڕۆ بۆ سابڵاغ!\nئەو دەم بۆکان شارەدێیەک زیاتر نەبوو و ژیان تێیدا وەک ژیانی دێهات دەچوو، لە کاتێکدا سابڵاغ لە چاو بۆکان شارێکی گەورە بوو و وا هەبوو ئەو چەشنە دیاردانە تێیدا عەیب نەبێ، یا خود کەمتر عەیب بێ. ئیتر من خات مەنیجم نەدیتەوە، بەڵام بیستم کە چووە بۆ سابڵاغ. چەند ساڵ دواتر باوکم، حاجی برایم سەقزی، نێوانی لەگەڵ سەردار عەلیخانی سەرداری موکری، کە دوایین سەرداری بۆکان بوو، تێکچوو و بە تۆراوی ماڵی پێچایەوە و ڕووی کردە سابڵاغ. ئێمە بۆ ماوەیەک لەوێ دەژیاین هەتا سەردار ناردی بە شوێن باوکمدا و دڵنەوایی کرد و ئێمەش گەڕاینەوە بۆکان.\nلەو ماوەیەدا کە لە سابڵاغ بووین، ڕۆژێکیان لە حەوشە مەشکەمان دەژەند، کەسێک لە دەرگای ماڵمانی دا، ئێمە لەوێ غەریب بووین و هەر بۆیە دەرگای ماڵمان دادەخست. دایکم چووە پشت دەرگاکە و گوتی کێیە؟ کەسەکە گوتی من «مەنیج»م، مەنیج حەیران، دەرگاکەم لێ بکەوە حاجی ژن. دایکم گوتی خات مەنیج من دەرگا لە تۆ ناکەمەوە، دوو کچی عازەبم هەن؛ چۆن دەهێڵم یەکی وەک تۆ بێتە ماڵم! جا هەر ئەو ڕۆیشتنە بوو کە مەنیج حەیران ڕۆیشت و ئیتر نەمبینییەوە.»\nسەرچاوە: گۆڤاری «گزینگ»، ژمارە 37، زستانی 2003. سوئێد، وتاری «مەنیج حەیران کێیە؟»\nهێندێک زانیاریی دایکی ئەنوەر سوڵتانی لەگەڵ زانیاریی نێو ئەو بەڵگانەی دە وتارەکەی «سەید محەممەد سەمەدی»دا ئاماژەیان پێ کراوە یەک ناگرنەوە:\n1ـ مەنیج حەیران خەڵکی قەمتەرێ بووە نەک ڕەحیمخان.\n2ـ خوشکی مەنیج حەیران ناوی خەجیج بووە نەک خات خانم جان.


<< < لۆقا 5 > >>\nعیسا قوتابییەکانی بانگ دەکات\n١ ڕۆژێکیان عیسا لە کەناری دەریاچەی جەنیسارەت ڕاوەستابوو، خەڵکی پاڵەپەستۆیان دەکرد تاکو گوێ لە پەیامی خودا بگرن، ٢ دوو بەلەمی لە کەناری دەریاچەکە بینی، ماسیگرەکان بەجێیان هێشتبوو و تۆڕەکانیان دەشوشت. ٣ چووە ناو یەکێکیان، هی شیمۆن بوو، داوای لێکرد کەمێک لە وشکانی دووری بخاتەوە، ئینجا دانیشت و لەناو بەلەمەکەوە خەڵکەکەی فێردەکرد.\n٤ کاتێک وتەکانی تەواو کرد بە شیمۆنی فەرموو: «دووری بخەرەوە بۆ قووڵایی و تۆڕەکانتان بۆ ڕاوکردن فڕێبدەن.»\n٥ شیمۆن وەڵامی دایەوە: «گەورەم، بە درێژایی شەو زۆر هەوڵمان دا و هیچمان نەگرت. بەڵام لەبەر قسەی تۆ، تۆڕەکان فڕێدەدەم.»\n٦ کاتێک ئەمەیان کرد ماسییەکی زۆریان گرت، خەریک بوو تۆڕەکانیان بدڕێت. ٧ جا ئیشارەتیان بۆ هاوکارانی ناو بەلەمەکەی دیکە کرد، تاکو بێن و یارمەتییان بدەن، ئیتر هاتن و هەردوو بەلەمەکەیان پڕکرد، هەتا وای لێهات خەریک بوو نوقوم ببن.\n٨ شیمۆن پەترۆس کە ئەمەی بینی، خۆی خستە بەرپێی عیسا و گوتی: «گەورەم، لێم دووربکەوە، چونکە مرۆڤێکی گوناهبارم!» ٩ پەترۆس و هەموو ئەوانەی لەگەڵی بوون لە زۆری ئەو ماسییانەی گرتبوویان سەریان سوڕمابوو، ١٠ یاقوب و یۆحەنای کوڕەکانی زەبدیش، هاوبەشی شیمۆن بوون.\nعیسا بە شیمۆنی فەرموو: «مەترسە! ئیتر تۆ لە ئێستاوە مرۆڤ ڕاو دەکەیت* .» ١١ لەدوای ئەوەی بەلەمەکانیان هێنایە وشکانی، هەموو شتێکیان بەجێهێشت و دوای عیسا کەوتن.\n١٢ کاتێک عیسا لە یەکێک لە شارەکان بوو، پیاوێک هات کە بە تەواوی تووشی نەخۆشی گولی ببوو. کە عیسای بینی خۆی بە زەویدا دا و لێی پاڕایەوە: «گەورەم، ئەگەر بتەوێت، دەتوانیت پاکم بکەیتەوە.»\n١٣ عیساش دەستی بۆ درێژکرد و دەستی لێدا، فەرمووی: «دەمەوێت، پاک بەرەوە.» ئیتر یەکسەر گولییەکەی لێبووەوە.\n١٤ عیسا ڕایسپارد: «بە کەس مەڵێ، بەڵام بڕۆ خۆت بە کاهین پیشان بدە و بۆ پاکبوونەوەکەت ئەو قوربانییەی موسا فەرمانی کردووە بیکە، وەک شایەتییەک بۆیان.»\n١٥ بەڵام هەواڵی ئەو زیاتر بڵاو بووەوە، جا خەڵکێکی زۆر کۆبوونەوە تاکو گوێ بگرن و نەخۆشییەکانیان چاک بێتەوە. ١٦ بەڵام ئەو دووردەکەوتەوە بۆ چۆڵەوانی و نوێژی دەکرد.\nدەسەڵاتی گوناه بەخشین\n١٧ ڕۆژێکیان عیسا خەریکی فێرکردن بوو، فەریسی* و مامۆستایانی تەوراتیش* کە لە هەموو گوندەکانی جەلیل و یەهودیا و ئۆرشەلیمەوە هاتبوون دانیشتبوون، توانای یەزدانیشی تێدابوو بۆ چاککردنەوە. ١٨ چەند پیاوێک هاتن ئیفلیجێکیان بە جێگاکەیەوە هێنا و دەیانویست بیبەنە ژوورەوە و لەبەردەمی دایبنێن. ١٩ کاتێک لەبەر زۆری خەڵکەکە ڕێیان نەبوو بیبەنە ژوورەوە، سەرکەوتنە سەربان و بە جێگاکەیەوە بە نێوان خشتەکاندا* شۆڕیان کردەوە بۆ ناوەڕاستیان بۆ بەردەم عیسا.\n٢٠ کە عیسا باوەڕی ئەوانی بینی، فەرمووی: «کابرا، گوناهەکانت بەخشران.»\n٢١ مامۆستایانی تەورات و فەریسییەکان بیریان کردەوە و لە خۆیان پرسی: «ئەمە کێیە کفر دەکات؟ بێجگە لە خودا کێ دەتوانێت گوناه ببەخشێت؟»\n٢٢ بەڵام عیسا زانی بیر لە چی دەکەنەوە، وەڵامی دانەوە: «بۆچی لە دڵتاندا بیر لەم شتانە دەکەنەوە؟ ٢٣ کامیان ئاسانترە، بگوترێت: ”گوناهەکانت بەخشران،“ یان بگوترێت: ”هەستە و بڕۆ“؟ ٢٤ بەڵام تاکو بزانن کوڕی مرۆڤ* لەسەر زەوی دەسەڵاتی هەیە گوناه ببەخشێت،…» بە ئیفلیجەکەی فەرموو: «پێت دەڵێم: هەستە، نوێنەکەت هەڵگرە و بڕۆرەوە ماڵەوە.» ٢٥ دەستبەجێ لەبەرچاویان هەستا، ئەوەی لەسەری ڕاکشابوو هەڵیگرت و چووەوە ماڵی خۆی، ستایشی خوداشی دەکرد. ٢٦ هەموویان سەرسام بوون و ستایشی خودایان کرد، ترس دایگرتن و گوتیان: «ئەمڕۆ شتی سەرسوڕهێنەرمان بینی.»\n٢٧ لەدوای ئەمانە عیسا ئەوێی بەجێهێشت، باجگرێکی بینی ناوی لێڤی بوو، لە شوێنی باجگری دانیشتبوو، پێی فەرموو: «دوام بکەوە.» ٢٨ ئەویش هەموو شتێکی بەجێهێشت، هەستا و دوای کەوت.\n٢٩ لێڤی لە ماڵی خۆیدا میواندارییەکی گەورەی بۆ کرد، زۆر لە باجگران و خەڵکی دیکە لەگەڵیان لەسەر خوان بوون. ٣٠ بەڵام فەریسی و مامۆستایانی تەورات کە فەریسی بوون بۆڵەبۆڵیان بەسەر قوتابییەکانیدا کرد و گوتیان: «بۆچی لەگەڵ باجگر و گوناهباران دەخۆن و دەخۆنەوە؟»\n٣١ عیساش وەڵامی دانەوە: «لەشساغ پێویستی بە پزیشک نییە، بەڵکو نەخۆش. ٣٢ نەهاتووم ڕاستودروستان بانگهێشت بکەم، بەڵکو گوناهباران بۆ تۆبەکردن.»\n٣٣ ئینجا پێیان گوت: «قوتابییەکانی یەحیا زۆر ڕۆژوو دەگرن و نوێژ دەکەن، هەروەها ئەوانەی فەریسییەکان، بەڵام ئەوانەی تۆ دەخۆن و دەخۆنەوە.»\n٣٤ عیساش پێی فەرموون: «ئایا دەتوانن وا بکەن بانگهێشتکراوانی زەماوەند بەڕۆژوو بن، کاتێک زاوا لەگەڵیاندایە؟ ٣٥ بەڵام ڕۆژێک دێت کە زاوایان لێ دوور دەخرێتەوە، ئەوسا لەو ڕۆژەدا بەڕۆژوو دەبن.»\n٣٦ هەروەها نموونەیەکی بۆ هێنانەوە: «هیچ کەس پارچەیەک لە جلوبەرگێکی نوێ ناکاتەوە بۆ ئەوەی جلوبەرگێکی کۆنی پێ پینە بکات، چونکە جلوبەرگە نوێیەکە دەدرێت و پینە نوێیەکەش لەگەڵ جلوبەرگە کۆنەکە ناگونجێت. ٣٧ کەسیش شەرابی نوێ ناکاتە ناو مەشکەی کۆنەوە، نەوەک شەرابە نوێیەکە مەشکەکە بدڕێنێت، شەرابەکە دەڕژێت و مەشکەکەش لەناودەچێت. ٣٨ کەواتە پێویستە شەرابی نوێ بکرێتە مەشکەی نوێوە. ٣٩ کەسیش نییە شەرابی کۆن بخواتەوە و ئارەزووی نوێ بکات، چونکە دەڵێت ”کۆنەکە خۆشترە.“»


<< < ڕائووس i > >>\nخودا تەنانەت لە تاریکترین ڕۆژانیش چاودێری گەلەکەی دەکات، هەروەها پلانەکەی دەپارێزێت بۆ ڕزگارکردنی مرۆڤ، جولەکە و هەموو نەتەوەکانی دیکە پێکەوە.\nڕووداوەکانی ئەم پەڕتووکە لە سەردەمی فەرمانڕەوایەتی ڕابەرەکان ڕوویانداوە، تێیدا ڕووداوێک هەڵێنجراوە لەو ڕووداوانەی کاتێک ئاژاوە ناوچەکەی گرتبووەوە. پەڕتووکی ڕائووس باسی کارەساتی ئەو خوێنڕشتنە ناکات کە لە ئەنجامی خراپەی مرۆڤەوە خاکەکەی گرتبووەوە، بەڵکو چیرۆکێکی جوانمان پێشکەش دەکات کە تێیدا ڕاستگۆیی و دڵسۆزی تێکەڵی هەستی مرۆڤ بووە. ئەم پەڕتووکە باسی ڕائووس دەکات کاتێک کە ناعۆمی خەسووی تووشی کارەسات بوو، پێداگری کرد لەسەر ئەوەی کە لەگەڵی بمێنێتەوە. پاشان خودا بەوە پاداشتی ڕائووسی دایەوە کە بۆعەزی بۆ نارد و هاوسەرگیری لەگەڵ کرد و کوڕێکی لێی بوو، بەو شێوەیە خودا نەوەی بە ناعۆمیش بەخشی. شایانی باسە کە داودی پاشا لە ڕەچەڵەکی ئەو خێزانە لەدایک بووە.\nبابەتی سەرەکی ئەم پەڕتووکە لەسەر زۆری و فراوانی بەرەکەتەکانی خودایە کە دەبنە پاداشت بۆ ئەوانەی کە تەنانەت لە کاتی تەنگانە و ناخۆشیش فەرمانەکانی پەیڕەو دەکەن. خۆشویستن و باوەڕ و متمانە و چاکە کە بەها سەرەکییەکانی مرۆڤایەتین، بەرهەمی ڕۆحی پیرۆزن. ئەو بەهایانە وەک ڕووناکییەکی درەوشاوە لە نەوەیەکەوە بۆ نەوەیەکی دیکە دەگوازرێنەوە بۆ ئەوانەی کە بەدوای واتای ڕاستەقینەی ژیاندا دەگەڕێن.\nلەم پەڕتووکەدا وشەیەک هەیە کە زۆر گرنگی پێدراوە، ئەویش وشەی (خوێنگر)ە. بەگوێرەی دەستووری دابەشکردنی پارچە زەوییەکانی خاکی بەڵێنپێدراو، نابێت هیچ خێزانێک موڵکی خۆی لەدەست بدات. ئەگەر خێزانێک بەهۆی هەژاری موڵکەکەیان بفرۆشنە خێزانێکی دیکە، پێویستە لەدوای پەنجا ساڵ بگەڕێنرێتەوە بۆ خێزانەکەی پێشووتر. هەروەها یەکێک لە ئەندامانی بنەماڵەکە مافی هەبوو پێش تەواوبوونی پەنجا ساڵەکە موڵکەکە وەربگرێتەوە، ئەگەر نرخی ئەو ساڵانەی کە ماونەتەوە بداتەوە ئەو کەسەی کە کڕیویەتی. خوێنگر مافی تۆڵەکردنەوەی هەیە لە کاتی ڕوودانی کێشەیەک، هەروەها مافی وەرگرتنی میراتیشی هەیە ئەگەر کەسێکی دیکەی لەو نزیکتر لە خێزانەکەدا نەبێت.\nبە هاوکاری (ببلیکا)


ڕاگه‌یاندنی كومیته‌ی ناوه‌ندی كۆمه‌ڵه سه‌باره‌ت به ڕووداوی بوومه‌له‌رزه له‌كوردستانی ئێران و عێراق\n2017-11-13 | ۱۳۹۶-۰۸-۲۲\nشه‌وی ڕابردوو ٢١ی مانگی خه‌زه‌ڵوه‌ری ١٣٩٦ سه‌عاتی ٢١ و ٤٨ ده‌قیقه به كاتی ئێران و سه‌عاتی ٢١ و ١٨ ده‌قیقه به كاتی عێراق، بومه‌له‌رزه‌یه‌كی به‌هێز به گوڕی ٧ و ٢ ده‌هۆمی ڕیشتێر، به‌شگه‌لێك له كوردستانی ئێران و عێراقی هه‌ژاند. ئه‌م بومه‌له‌رزه‌یه بووه‌ته هۆی زیانی گیانی و ماڵی و وێرانی زۆر به تایبه‌ت له ئوستانه‌كانی كرماشان و له ناوچه‌كانی باشووری كوردستانی عێراق. به داخه‌وه ڕێژه‌ی گیان به‌ختكردوان له حاڵی هه‌ڵكشاندایه. له ناوچه جۆراوجۆره‌كانی ڕۆژئاوای ئێران هه‌تا ئێستا زیاد له ٢١٠ كه‌س گیانیان له ده‌ستداوه و ١٧٠٠ كه‌س بریندار بوون. له ئوستانی كرماشان ٨ ئاوایی به ته‌واوی وێران بوون. ئاماره‌كان له كوردستانی عێراق باس له گیان له‌ده‌ستدانی ٩ كه‌س و بریندار بوونی زیاد له ٧٠٠ كه‌س ده‌كه‌ن.\nڕاپۆرته‌كان باس له‌وه ده‌كه‌ن كه یارمه‌تییه ده‌وڵه‌تییه‌كان له هه‌ر دوو لا زۆر كه‌م ئه‌نجام ده‌درێن و زیان به‌ركه‌وتوان پێویستیان به یارمه‌تی خێرای خه‌ڵكی هه‌یه.\nله بارودۆخێكدا كه خه‌ڵك له هه‌ر دوو به‌شی كوردستان پێویستیان به یارمه‌تی هه‌یه، ده‌وڵه‌تانی ئێران و عێراق و به‌رپرسانی حكومه‌تی ناوخۆیی كوردستان نابێت هیچ جۆره به‌ربه‌ستێكی سنووری بۆ پێڕاگه‌یشتن به زیان به‌ركه‌وتوانی بوومه‌له‌رزه‌كه پێك بێنن.\nكومیته‌ی ناوه‌ندی كۆمه‌ڵه وێڕای ده‌ربڕینی هاوخه‌می قووڵی خۆی له‌گه‌ڵ كه‌س و كاری قوربانیانی ئه‌م ڕووداوه سرووشتییه، بۆ برینداران هیوای باش بوونه‌وه ده‌خوازێت و بانگه‌وازی هه‌موو خه‌ڵكی كوردستان ده‌كات كه یارمه‌تی بومه‌له‌رزه لێدراوان له كوردستانی عێراق و ئێران بده‌ن.\nکومیته‌ی ناوه‌ندی كۆمه‌ڵه


لەگەڵ ڕووداوەکاندا: ڕێککەوتنەکان لە نێوان حوکمڕانی باش و خراپدا\nی مانگی چوار ٠٨, ٢٠٢١\nبە هەر شێوازێک بێت، دواجار ئەندامانی پەرلەمانی عێراق بودجەی ساڵی 2021ی وڵاتەکەیان پەسەندکرد هاوکاتی قەیرانی قوڵی ئابوری و دارایی عێراق.\nبێگومان ئەم قەیرانە ئابوری و داراییەی عێراق هۆکاری زۆری هەن، لەوانە دابەزینی نرخی نەوت کە عێراق پشتێکی گەورەی پێدەبەستێت بۆ بودجەی ساڵانەی، هەروەها دۆسێکانی تایبەتیش بە گەندەڵی سیاسی و بەڕێوەبردن و دارایی و هتد.\nپاش چەند مانگێک لە هاتوچۆ و سەردانی بەردەوامی شاندی هەرێمی کوردستانی عێراق و کۆبوونەوە و وتووێژی نێوان هەولێر و بەغدا، هەردوو لا گەیشتنە ڕێککەوتن لەسەر دۆسێ ئاڵۆزەکانی نێوانیان، لەوانە دۆسێی نەوت و هەروەها داهاتەکانی تری هەرێمەکە.\nئەمەش ئەو ڕێککەوتنەیە کە یاسادانەران و کاربەدەستانی کوردیش بەو هەنگاوە ناودێری دەکەن و وەک دەڵێن دەشێت گرفت و پشێویەکانی نێوان بەغدا و هەولێر بەرەو هێوربوونەوە ببات، لە کاتێکدا هێشتاش نازانرێت ئەم ڕێککەوتنە لە نێوان هەردوو ئەگەری جێبەجێکردن و جێبەجێنەکردندا چیی بەسەردێت و ئایا چارەنوسی ئەم دواترین ڕێککەوتنەش وەک ئەوانی پێش خۆی دەبن یان نا؟!\nچیمەن ساڵح، نوسەر و لیکۆڵەر\nهەرچۆنێک بێت بەپێی ئەم ڕێککەوتنە دەبێت حکومەتی هەرێمی کوردستانی عێراق؛ ڕۆژانە داهاتی 250 هەزار بەرمیل نەوت بداتە حکومەتی نێوەندی بەپێی ئەو نرخەی کۆمپانیای نەوتی عێراق "سۆمۆ" دیاریدەکات.\nهەولێر و بەغدا دەگەنە ڕێککەوتن، لەگەڵ ئەوەشدا کە هەوراز و نشێوی پەیوەندییەکانیان لەچەند سەروەختێکی جیاوازدا دەگەیشتە ئاستەکانی دابڕان. زۆرێک لە شیکەرەوە لەوبڕوایەدان هەرگیز پەیوەندییەکانی نێوان حکومەتی هەرێم و حکومەتی نێوەندیش ئەوەندە پەیوەندییەکی تۆکمە نەبووە کە بگوترێت هەردوولایان دەتوانن پێکەوە ببنە خاوەن کارنامەیەکی هاوبەش بۆ ئایندەی وڵاتەکەیان.\nئەم بودجەیە وەک ئابوریناسان ئاماژەیان پێکردووە، کەموکوڕی تیادا هەیە و بەتایبەتیش لە پەیوەندی بە داهاتی وڵاتەکەوە کە بەشە هەرە سەرەکییەکەی داهاتی نەوتە و ئەوجاش خەرجییەکان و نرخی دیناری عێراقی لەبەرامبەر دۆلاری ئەمەریکاییدا.\nلە ئێستادا ئەوەی جێی سەرنجە، ئەو شەڕە میدیاییەیە لەسەر ئەوەی کێ هەڵگری وەک دەگوترێت ئەم "مەشخەڵی سەرکەوتنەی پەسەندکردنی بودجەیەیە."\nئایا ئەم ڕێککەوتنەی نێوان هەولێر و بەغدا جێبەجێدەکرێت، یان وەک ڕێککەوتنەکانی پێشتر نرخی نەوت بڕیاردەردەبێت؟\nئایا پەسەندکردنی بودجەی عێراق دەبێتە مایەی کرانەوەی دەروازەکانی چارەسەرکردنی قەیرانی دارایی هەرێم و موچەی فەرمانبەران و مامۆستایان؟\nبۆچی لە عێراقدا دۆسێی بودجە دەکرێتە دۆسێیەکی سیاسی؟\nجێبەجێکردنی ڕێککەوتنەکانی نێوان بەغدا و هەولێر، چەندێک پەیوەندیی هەیە بە حوکمڕانی باش و خراپەوە؟\nهەولێر و بەغدا بەپێی پێوانەکانی حوکمڕانی باش و خراپ، لە کوێدان؟\nچیمەن ساڵح، نوسەر و لێکۆڵەر، نوسەری کتێبی "بۆرییە ئاوەکانی حوکمڕانی" وەڵامی ئەم پرسیارانە و پرسیارەکانی تری ئەم هەفتەیەی لەگەڵ ڕووداوەکاندا دەداتەوە:


وەزارەتی گەنجینەی ئەمریکا، سزادانی 10 کەسایەتی و لایەنی باڵای سەربە ئێرانی ڕاگەیاند، دیارترینیان فەرماندەیی گشتیی سوپا و سەرۆکی دەسەڵاتی دادوەری تێدایە.\nئەمشەو دووشەممە 4ى تشرینی دووەمی 2019، وەزارەتی گەنجینەی ئەمریکا ڕایگەیاند: “بەهۆی بەردەوامی ئێران لەبرەودان بە بەرنامە ئەتۆمییەکەی، بەفەرمی سزامان سەپاندووە بەسەر 9 کەسایەتیی باڵا و لایەنێکى ئێرانیدا کە پایە سەرەکییەکانی دەسەڵاتی ئێرانیان بەدەستەوە”.\nوەزارەتی گەنجینەى ئەمریکا ئاماژەی بەوەشکردووە: “یەکێک لەو کەسانەی سزا دراوە، موجتەبا خامنەئی، کوڕی دووەمی عەلی خامنەئییە کە ڕێبەری شۆڕشی کۆماری ئیسلامی ئێرانە، کەسێکی زۆر باڵادەستە لەنێو ڕێبەرانی ڕەوتی شیعە”.\nوەزارەتەکەى ئەمریکا ئەوەشی ئاشکراکردووە: “دوو کەسایەتى دیارى دیکەى نێو لیستەە نوێکەى سزاکانى ئەمریکا هەریەکە لە لیوا محەمەد باقڕی، سەرۆکی ئەرکانی سوپای کۆماری ئیسلامی ئێران و ئیبراهیم ڕەئیسی، سەرۆکی ئەنجومەنی دادوەری ئێرانە کە کاندیدە بۆ جێگرتنەوەی عەلی خامنەئی”.\nگەنجینەى ئەمریکا، سزدانی ئەو کەس و لایەنانەى لە یادى 40 ساڵەی هێرشکردنە سەر باڵیۆزخانەی ئەمریکا لە تاران ڕاگەیاند.\nئەو سزایانەى ئەمریکا پاش ئەوە هات، ئەمڕۆ کۆشکی سپی ڕایگەیاند: “ئێران ده‌توانێت لەبرى كوشتن، وێرانكاری و هێرشكردنه سه‌ر بازاڕه‌كانی نه‌وتی جیهان، ئاشتی هه‌ڵبژێرێت، ئەگەریش مامه‌ڵه‌ی خۆی نه‌گۆڕێت ئه‌وا ڕوبه‌ڕوی سزای توندتر ده‌بێته‌وه”.\nهەر ئەمڕۆ، عەلی ئەکبەر ساڵحی، سەرۆکی دامەزراوەی وزەی ئەتۆمی ئێران ڕایگەیاندبوو، دوو دەزگای نوێی پیتاندنی یۆرانیۆمیان دامەزراندووە، کە پیتاندنی یۆرانیۆم بەڕێژەی 10 هێندەی پێشو بەرزکردووەتەوە.\nڕۆژنامەیەکی حزبوڵا: خۆپیشاندانەکانى بەغدا خوێناوی دەبن و هەوڵی کەنارخستنی حەشد دەدرێت "ئایا حەشدی شەعبی کەوتووەتە تەڵەکەوە؟"\n09:54 پێنج شه‌ممه 21 تشرینی دووه‌م 2019


جێرمێ - ویکیپیدیا، ئینسایکڵۆپیدیای ئازاد\nجرمی - Cermy\nپۆتانەکان: 37°25′22.5″N 44°43′35.5″E / 37.422917°N 44.726528°E / 37.422917; 44.726528پۆتانەکان: 37°25′22.5″N 44°43′35.5″E / 37.422917°N 44.726528°E / 37.422917; 44.726528\n١٬٨٦٦ مەتر (٦٬١٢٢ پێ)\nجێرمێ گوندێکە، کەوتووەتە گوندەواری دەشت، ناوچەی سلیوانا، شارستانی ورمێ، پارێزگای ئازەربایجانی ڕۆژاوا، ڕۆژھەڵاتی کوردستان، ئێران.\nجێرمێ ھاوسنوورە لەگەڵ ئەم گوندانە:\nلە باکوورەوە لەگەڵ گوندی بێدکارە.\nلە باشوورەوە لەگەڵ گوندی ھەلانە لە باکووری کوردستان.\nلە ڕۆژھەڵاتەوە لەگەڵ شارەدێی سلیوانا.\nلە ڕۆژاواوە لەگەڵ گوندی دمان لە باکووری کوردستان.\nوەرگیراو لە «https://ckb.wikipedia.org/w/index.php?title=جێرمێ&oldid=775718»\nئەم پەڕەیە دواجار لە ١٣:٥١ی ١٦ی نیسانی ٢٠٢١ نوێ کراوەتەوە.


فاروق ڕه‌فیق ده‌ڵێت پـلان بۆ گرتن هه‌یه و حاکم قادر ڕه‌تیده‌کاته‌وه\nڕووناکبیر فاروق ڕه‌فیق یه‌کێـک بوو له کارکته‌ره سه‌ره‌کیـیه‌کانی ئه‌نجومه‌نی کاتی سه‌رای ئازادی، خۆپـیشــاندانه‌کانی سلێمانی که له ماوه‌ی 63 ڕۆژ به‌ڕێوه‌چوون، ئه‌و وێڕای وه‌ڵامی ئه‌و پـرسیاره ده‌داته‌وه که داخۆ مه‌ترسیان هه‌یه ڕووبه‌ڕووی لێدان بـبنه‌وه له کاتێـکدا دانوسـتاندنی پـێنج قۆڵی له نێوان پارته‌کانی ئۆپـۆزسیۆن و ده‌سه‌ڵاتدا هه‌یه؟\nله‌و باره‌یه‌وه فاروق ڕه‌فیق ده‌ڵێت ئێمه له ڕۆژی یه‌که‌مه‌وه ئه‌و مه‌ترسـیه‌مان هه‌بووه.\nده‌ڤه‌ری سلێمانی له ژێر ده‌سه‌ڵاتی یه‌کێتی نیشـتیمانیدایه. له ماوه‌ی ڕابردوو بێژه‌ره‌که‌ی سه‌رای ئازادی ڕفێنرا و لووت و په‌نجه‌یه‌کیان شـکاند وه‌ک له زۆربه‌ی میدیاکانی کوردسـتان نیشـان درا. ده‌شڵێن مه‌ترسی ئه‌وه‌ش هه‌یه هه‌ڵسـوڕاوانی تری به‌ر ده‌رکی سه‌را وه‌کو سمایلیان لێبه‌سه‌ربێت.\nبه‌ڵام ئه‌ندامی سیاسی مه‌کته‌بی سیاسی یه‌کێتی نیشـتیمانی کوردسـتان حاکم قادر حه‌مه جان له‌و باره‌یه‌وه ده‌ڵێت هیچ جۆره به‌رنامه‌یه‌ک نه‌بووه و نیـیه بۆ به‌دواداچوون له‌سه‌ر هه‌ندێـک که‌س که قسه‌یان کردبێت یان وتاریان نووسیبێت.\nده‌توانن گوێبیسـتی ده‌قی ڕاپـۆرته‌كه بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 5:27 خوله‌كه.


گرێیا 34 سالا و بكوژێ پالمێ و كورد – Sibehî سبەھی\nگرێیا 34 سالا و بكوژێ پالمێ و كورد\nBergeh Kurdistan On 11/06/2020 / سیاسی\nپشتی دەرباسبوونا 34 سالان، رۆژا 2020.06.10 گرێیا لێكۆلینا كوشتنا سەرۆكوەزیرێ بەرێ یێ سوێد ئولۆف پالمێ ڤە بوو و د پرەسكۆنفەرەنسەكێ دا سەرۆكێ دۆزگەرێ گشتی یێ سوێدێ، كریستەر پێتر، راگەھاند كو بكوژێ پالمێ ستیگ ئێنگسترۆم كو ب “سكاندیامانێن” ناسكریە. ل گۆر دۆزگەرێ گشتی ئنگسترۆم بكوژێ راستەقینەیێ ئولۆف پالمێ یە.\nستیگ ئێنستگرۆم سالا 1934 ژدایك بوویە و د دەما بوویەرا كوشتنا ئولۆف پالمێ دا ، وی ل كۆمپانیا بیمەیا ب ناڤێ سكاندیا كار دكر و ئاڤاھیا كۆمپانیا وان چەند پێنگاڤەكان دووری جھێ بوویەرێ یە، ژ ئاڤاھیا وێ كۆمپانیایێ را دبێژن سكاندیان، ژ بەرھندێ بكوژێ پالمێ ب سكاندیامانێن ب ناڤ دكن.\nبەری نھا ژی گەلەك جاران كۆمیتەیا لێكۆلینا تەرۆركرنا سەرۆكووەزیرێ بەرێ یێ سوێدێ ئولۆف پالمێ چەند جارەكان گازی ێپرسینێ كر بوو لێ ھینگێ تشتەك ل سەر ئاشكەرا نەبوو.\nرۆژا 2020.06.10 سەرۆكێ دۆزگەرێ گشتیێ سوێدێ، ستیگ ئنستگرۆم ب فەرمی وەكە بكوژێ پالمێن راگەھاند، لی ستیگ ئنستگرۆم سالا 2000 وەفات كریە ژ بەرھندێ چ دۆز ل سەر ناھێن ڤەكرن و تێ چاڤەرێكرن كو دۆسیەیەكا 34 سالی كو مەزنترین دۆسیە و بوویەرە ل سوێدێ بھێت داخستن. ب ملیۆنان كرۆن ل ڤێ دۆسیەیێ ھاتینە خەرج كرن و ب ھەزاران كەس وەكە شاھد یان تاونبارا ژ ئالیێ كۆمیتەیا لێكۆلینێ ڤە ھاتنە بانگ رن.\nنھا ئەڤ دۆسیە تێ داخستن، لێ بریارێ گەلەك ژ خەلكێ سوێدێ و ھندەك پارتیێن سوێدی خەیالشكەستی كرن و ھندەك سەرۆكپارتی داخواز دكن كو حكومەت جارەكا دن كۆمیتەیەكە نوو پێكبینە و بەردەوامیێ ب لێكۆلینان بدە.\nیێمیێ ئۆكەسۆن سەرۆكێ پارتیا دەمۆكراتێن سوێدێ (سڤەریێ دەمۆكراتێرنە) داخوازێ ژ حكومەتێ دكە كو ل ھەمبەر داخستنا دۆسیەیا كوشتنا ئولۆف پالمێ ھەلوەست نیشان بدە: “ئەز دبێژم پێویستە لێكۆلینەك نوو دەست پێ بكە،. دڤێت حكومەت دەستپێشخەریێ بكە و ڤێ پرسێ ل پارلەمەنتۆیێ و دگەل پارتیێن دن گۆتوبێژ بكن.\nپرسەك دن گەلەك گرنگ ھەیە كو دەما بەری 34 سالان سەرۆكوەزیرێ سوێدێ ئولۆف پالمێ ل ناوەندا باژارێ ستۆكھۆلمێ ھات كوشتن، یەكەسەر سێپۆ (دەزگەھا ئیستیخباراتا سوێدێ) و دۆزگەرێ گشتیێ كو ھینگێ (ھانس ھۆلمێر) بوو پارتیا كاركەرێن كوردستانێ (پەكەكە) ب تەرۆركرنا ئولۆف پلمێ تاوانبار كر و دگەل گەلەك ئەندامێن چالاكێن پەكەكێ دەست ب لێكۆلینان كرن. ل گۆر ھندەك چاڤكانیان لێكۆلین دگەل 58 كوردان كرن و 20 ژێ دستەسەر كرن لێ پشتی چ بەلەگە ل سەر دیار نەبوون ئازاد كرن.\nچما پەكەكە ب كوشتنا پالمێ ھات تاوانبار كرن؟\nدەما سەرۆكوەزیرێ سوێدێ پالمێ سالا 1986 ل باژارێ ستۆكھۆلمێ ھات تەرۆر كرن، د وان ھەیامادا پەكەكێ دو بەرپرسێن خوە ژ بەر كو ژ پەكەكێ جوداببوون ب ناڤێ ئه‌نڤار ئه‌تا و چه‌تین گۆنگور ل ستۆكھۆلم و باژارێ ئوپسالا كوشتبوون، ھەروەسا پەكەكە ژ گەلەك ھەلوەستێن پالمێ نەرازبوو، ژ بەر ھندێ دەما پالمێ ھات كوشتن یەكسەر سێپۆ و دۆزگەرێ گشتی پەكەكە ب كوشتنێ تاوانبار كرن و ڤێ یەكێ گەلەك باندۆرەكا خراب ل سەر سمعەت و ناڤدەنگیا كورادان ل سوێدێ كر.\nپشتی ئاشكەرابوونا بكوژێ راستگەقین كورد چ بكن؟\nنھا د ناڤ بەشەك ژ كوردێن سوێدێ دا تێ گۆتوبێژكرن كو كوردێن سوێدێ كامپانیەكێ پێكبینین و داخوازا قەربوونێ ژ دەولەتا سوێدێ بكن. لێ ل ڤر ژی ناكۆكی ھەیە. بەشەك دبێژە كورد ب كوشتنا پالمێ نەھاتنە تاوانبار كرن، یێن ھاتیینە تاوانبار كرن پەكەكە یە، بەشەك دن دبێژە تاوانباركرنا پەكەكێ ب كوشتنا پالمێ تەسیرەك نێگەتیڤ ل سەر ھەموو كوردان ل سوێدێ كر و دڤێ كورد داخوازا قەرەبوونێ بكن.\nسەرۆكوەزیرێ سوێدێ ئولۆف پالمێ رۆژا 28 شواتێ سالا 1986ێ دەردوورێن دەمژمێر 11ێ شەڤێ ل جادەیا سڤێیاڤێگن ل ناوەندا باژارێ ستۆكھۆلمێ پایتەختا سوێدێ ھات كوشتن. پالمێ دگەل كابانیا خوە ژ سینەمایێ دھاتن بەر ب مالا خوە ڤە دچوون كەسەكی ژ گەلەك نێزیك ب دەمانجێ پالمێ دكوژە.


قوباد تاڵەبانی: گەلی كوردستان ئەكادیمیستێكی شارەزای لەدەستدا – Politic Press\nقوباد تاڵەبانی: گەلی كوردستان ئەكادیمیستێكی شارەزای لەدەستدا\nجێگری سەرۆكی ئەنجومەنی وەزیران بۆ كۆچی دوایی د. مارف عومەر گوڵ هاوخەمی دەردەبڕێت و رایگەیاند: بە كۆچكردنی دكتۆر مارف عومەر گوڵ، گەلی كوردستان پرۆفیسۆر و ئەكادیمیستێكی شارەزاو مامۆستای زانكۆ و نوسەر و شاعیرێكی دیار و قەڵەمێكی دەوڵەمەندی لەدەستدا.\nقوباد تاڵەبانی جێگری سەرۆكی ئەنجومەنی وەزیران پرسە نامەیەكی ئاراستەی خێزان و خانەوادەی كۆچكردوو دكتۆر مارف عومەر گوڵ كرد و رایگەیاند: بەبیستنی هەواڵی كۆچی دوایی پڕۆفیسۆر د. مارف عومەر گوڵ، پێشمەرگەی دێرین و شاعیر و نوسەر و ئەكادیمیستی دیاری كورد دڵگران و نیگەران بوم.\nقوباد تاڵەبانی راشیگەیاند: بە كۆچكردنی دكتۆر مارف عومەر گوڵ، گەلی كوردستان پرۆفیسۆر و ئەكادیمیستێكی شارەزاو مامۆستای زانكۆ و نوسەر و شاعیرێكی دیار و قەڵەمێكی دەوڵەمەندی لەدەستدا كەتەمەنی خۆی تەرخان كردبو بۆ خزمەتی دۆزی رەوای گەلەكەی و توێژینەوەی زۆر گرنگیشی لەسەر پرسی جینۆسایدی كورد هە‌بوو كە لە‌ناوە‌ندە‌كاندا كە‌ڵكی زۆری لێوە‌ردە‌گیرا بۆ ئە‌و پرسە.\nسەرلەبەیانی ئەمڕۆ شەممە 15_1_2022 پڕۆفیسۆر دكتۆر مارف عومەر گوڵ بەهۆی نەخۆشی لە شاری سلێمانی كۆچی دوایی كرد.\nTags: سلێمانی قوباد تاڵە‌بانی مارف عومەر گوڵ\nكۆنترۆڵكردنی ئۆتۆمبیلی بێسەرەتا و خوار مۆدێل لە توانای هێزەكانی پۆلیسی هاتووچۆدا نییە\nپەرلەمانتارێكی یەكێتی: ئۆپۆزسیۆن لە ترسا مەسرور بارزانی بانگهێشتی پەرلەمان ناكات


بچوککردنەوەی لوت بەبێ نەشتەرگەریی جوانکاری\n20261 جار خوێندراوەتەوە\nبەشێک لە خەڵکی شێوە و قەبارەی لوتیان بەدڵ نییە و نەشتەرگەریی جوانکاریی بۆ دەکەن بە مەبەستی بچوککردنەوەی لوتیان، هەندێکجار کاریگەریی خراپی لێ دەکەوێتەوە، دەکرێت بەبێ نەشتەرگەری و بە گیراوەی سروشتی لوت بچووکبکرێتەوە.\nماڵپەڕی سۆمەریە نیوز لە بابەتێکدا ئاماژەی بە گیراوەیەک کردووە بۆ بچووککردنەوەی لوت، کە بەهۆی بوونی چەوریی زۆر لە ژێر پێستی لوتدا دروستبووە و شێوە و قەبارەی لوتی ناشرین کردووە.\nبەپێی ماڵپەڕەکە، زەنجەفیل یەکێکە لەو پێداویستییانەی کە یارمەتیدەرێکی باشە بۆ تواندنەوەی چەوریی ژێر پێست، ئەمەش هۆکار دەبێت بۆ بچوککردنەوەی قەبارەی لوت.\nگیراوەکە پێویستی بە بڕێکی یەکسان لە هاڕاوەی زەنجەفیل و هەویری ددان و سرکەی سێو هەیە.\nلە دەفرێکدا تەواوی کەرەستەکان تێکەڵدەکرێت تا شێوەی هەویرێکی لێ دەردەچێت، دەدرێت لە لوت و بۆ ماوەی ١٠ خولەک پێوەیدەبێت، دواتر بە ئاوی سارد لێدەکرێتەوە، پاشان بە لۆکە ئاوی گوڵی لێ دەدرێت، کە یارمەتیی ئارامکردنەوەی پێستەکە دەدات.\nنابێت ئەم گیراوەیە هەفتەی سێ جار زیاتر بەکاربهێنرێت بۆئەوەی تووشی هەستیاری و ئاوسان نەبێت، جگە لەو بەشەی لوت، نابێت لە هیچ بەشێکی تری ڕووخسار بدرێت، ئەو کەسانەشی پێستیان هەستیارە لە بەکارهێنانی بەدووربن.


بەهمەن تاهیر: پڕۆسەی بەپارتیبونی یەکێتی سووڕی خۆی تەواو دەکات. – WTARIKURD\n31ی ئاب یەکێتیی لە لوتکەی بوغرابونییەوە؛ هێنایەخوار، هێنانەخوارێک کە پارتی جێی گرتەوە، لە پێش 31ی ئاب، یەکێتییەکان بە پارتیان دەوت (مەگەر بە دوربین سەیری هەولێر بکەن!)، پارتی لەو پەڕزی لاوازیدا دەبینرا، بەڵام 31ئاب هەموشتێکی گۆڕی، خۆشمان بینیمان.\nپێش شازدەی ئۆکتۆبەر پارتی لە لوتکەی بوغراییدا بوو، بەڕادەیەک کۆنترۆڵی بڕیارەکانی ناو یەکێتی لە بەرژەوەندیی خۆی یەکاڵاکردبویەوە، شەقام بە نیوەی یەکێتیشیان دەوت پارتییەکانی ناو یەکێتی، پارتی نەوتی ژێر دەسەڵاتی یەکێتیشی وردەوردە قۆرخدەکرد، کەرکوکی زۆنی کەسک؛ خەریکبوو بەتەواوی لەدەست یەکێتی دەردەچو، بوغراییەکە گەشتە ئاستێ سەرۆکی پارتی، کاتێ ئەمریکا پێی دەوت ڕاپرسی مەکە، پیچەکیش حسابی بۆ ئەمریکا نەدەکرد، ئیتر بوغاریی لەمە زیاتر دەبێت!\nوەک ئەوەی 31ی ئاب پارتی, یەکێتی لە عەرزدا،، لە 16 ئۆکتۆبەریش، یەکێتی هاڕەی بەپارتی کرد.\nبەهەڵتۆقینەکەی 16 ئۆکتۆبەر، مشتکۆڵەیەکی ئێجگار توندیان لە پارتی دا، بە وەشاندنی ئەو مشتەکۆڵەیە، ئێستا پارتی هیچی لە کەرکوکدا نەماوە. وەک چۆن بە 31 ی ئاب؛ یەکێتی لە هەولێر پایەماڵکرا، ئەمیش ئێستا لە کەرکوک بەو دەردەچوە. پارتی لە پێش ئەم مشتەکۆڵەیە حسابی بۆ کەس نەدەکرد، ئێستا خۆی کەمترین حسابی بۆ دەکرێت!!\nلاهوری شێخ جەنگی پێی وابوو یەکێتی تەسلیم بە پارتی کراوەو یەکێتییەکان لەڕێبازی مامی گەورە دەرچون، شازدەی ئۆکتۆبەر هێنانەدەرەوی یەکێتییە لە چنگی پارتی، گەڕانەوەیە بۆ ڕێبازەکەی مام!! ئایا وایە؟\nلەشەوی 16 ئۆکتۆبەرەوە تا ئێستا، بڕیارە گەورەکان لەناو یەکێتیدا باڵی (بنەماڵەی مامجەلال) یەکلایان کردۆتەوەو هەر دامودەزگایەکی تری یەکێتی (ئەگەر هەیان بێت!) ئیفلیجە، بڕیارەکانی دەرەوەی بنەماڵەی تاڵەبانی، لەناو یەکێتیدا بستێک بڕناکەن، جارجار نوزەیەک هەیە (وەک کۆبونەوەکەی مەکتەب سیاسی)، نوزەش هەر قسەیە، بنەماڵەی مامجەلال قسەدەکەن و بەکرداریش جێبەجێی دەکەن.\nیەکێتی هەمیشە ڕەخنەی ئەوەی لە پارتی دەگرت کە پارتی حزبێکی بنەماڵەییە و ئەقڵی خێڵ ئەم حزبە بەڕێوەدەبات، شۆڕشی نوێ شۆڕشێکی مۆدێرنە و پارتیی تێپەڕاندوە، بەڕێز هێرۆخان مۆدێرنانە دەردەکەوێت، کێ ژنی کاک مەسعودی بینیوە و دەبینێت؟ ئەوەتا لەناو پارتیدا باوک سەرۆکی هەرێمە، کوڕ ئاژانسی هەوڵگریی لەبەردەستدایە، برازا سەرۆکی حکومەتە. گوایە تا مامجەلال لەژیاندا خۆی چالاکبوو، لەناو یەکێتیدا ئەو ڕێی بەمە نەداوە.\nپرسیارێک دەیکەم ئەمەیە، ئایا شەوی 16ئۆکتۆبەر یەکێتی لە پارتی دورکەوتەوە (وەک لاهور تاڵەبانی وتی یەکێتیان لە هەژمونی پارتی ڕزگارکرد؟)، یاخود پڕۆسەی بەپارتیبونی یەکێتی گەیشتە ئەوپەڕی؟\nئێستا لەناو یەکێتیدا ئەو ناوانەی دەستڕۆشتون، ئەمانەن: (بافڵ تاڵەبانی، ئاڵا تاڵەبانی، لاهور تاڵەبانی، ئاراس تاڵەبانی، … تا دەگاتە پەڕلەمان دەبێت بە بێگەرد تاڵەبانی)، ئێستاو پێشتریش لەناو پارتیدا ئەم ناوانە سەر بون و ئەوانی تر قاچ و دەست: (مەسعود بارزانی، نێچیر بارزانی، مەسرور بارزانی، سیروان بارزانی، مەنسور بارزانی… تا دەگاتە سلێمانی دەبێت بە ئەدهەم بارزانی).\nیەکێتی ئێستا تاڵەبانییەکان بەڕێوەی دەبەن، وەک چۆن لە ڕابردو و ئێستادا بارزانییەکان پارتیان بەڕێوەبردوە، یەکێتی ئێستا لەبەبنەماڵەکردن بۆتەوە، وەک چۆن پارتی هەر بنەماڵە سەر بوە، یەکێتی لە ئێستادا لە پڕۆسەی بەپارتیبوندا گەشتۆتە ئەوپەڕی و هەر هێندەی درێژیی تەزبێیەکی ماوە پڕۆسەکە تەواوبێت، واتە لە پارتی نزیکتر بۆتەوە تا دەگات بە ئاستی تەماهیی. ئەم پڕۆسەیە لە شازدەی ئۆکتۆبەرەوە زۆر بەخێرایی پەلدەهاوێت بۆ ناو کۆی ئۆرگانەکانی یەکێتی، ڕەنگە لەو کۆنگرەی کە بریارە بەم نزیکانە ببەسترێت، یەکێتی لە پڕۆسەی بەپارتیبون (بەبنەماڵەبون)دا بگاتە دوندی خۆی و سووڕەکە تەواوبکات.\nهەرێمی کوردستان لەبەردەم مەترسیی هەردو بنەماڵەکەدایە، دو بنەماڵەکە دەیانەوێت هەریەکەیان قەڵەمڕەویی خۆی سنوربکێشێت و بە ئامرازی مۆدێرن (حزب) جێهەژمون یان تەراتۆری بنەماڵەکەیان تەلبەندبکەن.\nئەم دو بنەماڵەیە لەئێستادا کە دەیانەوێت پشتی یەک بدەن لە ئەرز، ئەمە پڕۆسەیەکی ڕووکەشە، هیچیان بەتەواوی پشتی ئەوی تریانی بۆ نادرێت لە زەوی، ڕەنگە لە دورمەودادا بەزیان بەسەریدا بشکێتەوە. بۆ خۆشیان خراپە یەکیان ئەوەی تریان خاپوربکات. بەڵکو مانەوەی یەکیان ژیان دەدات بەوەی تریان، هەر وەک چۆن جەنگی مەزەبی، و نەتەویی، ژیاندەدات بە مەزهەبباز و نەتەوە بازە دژەکان، بەهەمان شێوە مانەوەی بنەماڵەی بارزانی لەسەر دەسەڵات؛ وزە دەدات بە مانەوەی بنەماڵەی تاڵەبانی لەسەر دەسەڵات و بەپێچەوانەشەوە. ئەوەتا ئێستا لە پەڕلەمانی کوردستان خەریکی ئەوەن پێکەوە کات بدەن بەیەک و سنوری نێوانیان دابڕێژنەوە.\nدووکەرتبونی هەرێم بۆ زۆنی (تاڵەبانی×بارزانی)، بەسودی درێژبونەوەی تەمەنی دەسەڵاتی ئەم دو بنەماڵەیە تەواودەبێت. دوکەرتبونی هەرێم، ڕێیەکە بۆ کوشتنی خەونی ڕیفۆرم، دەرچەیەکە بۆ ڕزگاربونی دەسەڵاتی ئەم دوبنەماڵەیە لەم قەیرانەی ئێستا تێی کەوتون، دەروازەیەکە بۆ کوشتنی خەونی دەوڵەتی هاونیشتمانی و دامەزراوەی ڕاستەقینە.\nمن بم لەجێی عەبادی، هەرێمی کوردستان بەسەر ئەم دوو بنەماڵەیەدا بەشدەکەمەوە (گوێی عەبادی کەڕبێت)، بۆ ئەوەی هەرگیز دامەزراوەی مۆدێرن، دەسەڵاتی مۆدێرن دروستنەبێت، کەی ویستم لایەکیان لاوازدەکەم و لاکەی تریان قەڵەو، دوبەرەکی لەنێوانیان ئاسان دروستدەکەم، کامیانم ویست دەمی چەوردەکەم، ئیتر گەندەڵی و بێسەریوبەری دەبێتیە بەشیان و بەرانبەر بەغداد هەر بەلاوازیی دەمێننەوە.\nئەم دو بنەماڵەیە، دوژمنی یەکترن، بەڵام بکوژی یەکتر نین، دوژمنەکان لەقووڵاییاندا مێنتاڵێتییان یەکە، جیاوازیی تەنها ڕووکەشە، هەردوکیان خزمەت بە مێنتاڵێتی بەردەوامیی ئەقڵی بەنەماڵەیی دەکەن، کاتێک هێزی ڕەقی ئەم دوبنەماڵەیە دەی دەن بەیەکدا، ئەوە لێکچونەکانیانە دەیدەن بەیەکدا، نەک جیاوازییەکانیان، هەمان مێنتاڵێتی ئامادەیە، نەک دوو بیرکردنەوەی جیاواز.\nئەگەر دەسەڵاتی هەردوو بنەماڵەکە بەردەوام بن، ئەوان دەبنە دوو تات، گەلیش لە نێوان هەردوو تاتەکەدا دەبێت بەردەوام بڵێتەوە: (ئەم لام تات ئەو لام تات؛ ئای بابە جیقم دەرهات!!).\nکاوسێن بابەکر: لەدامێنی ووتارەکەی مەلابەختیاردا، وەڵامێک بۆ ئاسۆ حاجی.


بەرپرسانی ئەمەریکا: باوەڕوایە ئێران لەپشت هێرشەکەی سەر هێزەکانی ئەمەریکاوە بووبێت لە سوریا\nدوو بەرپرسی ئەمەریکی بە دەنگی ئەمەریکایان وت باوەڕوایە ئێران لەپشت هێرشی فڕۆکە بێفڕۆکەوانەکانی هەفتەی ڕابردووی سەر بنکەی سەربازی ئەل تەنفی باشووری سوریا بووبێت، کە هێزەکانی ئەمەریکا لەو بنکەیەدا بوونیان هەیە.\nبەرپرسەکان کە نەیانویست ناویان ئاشکرا بکەن وتیان فڕۆکە بێفڕۆکەوانەکانی ئێران لە هێرشەکەدا بەکارهێندراون، بەڵام لە ئێرانەوە نەهاتبوون. فڕۆکە بێفڕۆکەوانەکان تەقەمەنیان پێبووە و زیانیان گەیاندووە بە بیناکان بەڵام زیانی گیانییان لێنەکەوتۆتەوە.\nیەکێک لە بەرپرسەکان وتی پێنج فڕۆکەی بێفڕۆکەوان لە هێرشەکەدا بەکارهێندراون.\nجێی ئاماژەیە هێزە ئەمەریکی و نێودەوڵەتیەکان لە بنکەی ئەل تەنف مەشقی سەربازیی بە سورییەکان دەکەن تاوەکو ڕووبەڕووی ڕێکخراوی داعش ببنەوە.\nبنکەکە لەسەر شەقامێکی سەرەکییە کە بەغداد و دیمەشق بەیەکەوە دەبەستێتەوە. بەرپرسانی ئەمەریکا دەڵێن دەکرێت ئێران ئەو ڕێگایە وەکو پردێکی وشکانی بەکاربهێنێت لە تارانەوە بۆ دەریای ناوەند.\nکاتێک لەلایەن دەنگی ئەمەریکاوە پرسیاری لێکرا سەبارەت بەوەی کێ بەرپرس بووە لەو هێرشە، وتەبێژی وەزارەتی بەرگری ئەمەریکا جۆن کیربی ڕەتی کردەوە " باس لە وردەکارییەکان بکات."\nڕۆژی دووشەممە جۆن کیربی بە ڕۆژنامەنووسانی وت " لە ڕابردوودا لەم جۆرە هێرشانەمان بینیوە کە لەلایەن گروپە چەکدارییە شیعەکانەوە ئەنجامدراون، ئێمە دەزانین ئەو گروپانە لەلایەن ئێرانەوە کۆمەکی دەکرێن و پشتیوانیان لێدەکرێت، بەڵام باس لە وردەکارییەکان ناکەم."\nوتی " ئاڵۆز بووە و بە مەبەست کراوە."


بەرنامەی Folx 3 بەڕێوەبەری داونلۆد بۆ سیستەمی ماک (OSX) دابگرە! – کەی ئای تی ئێن\nئینتەرنێت 24, شوبات 2014\nبەرنامەی Folx 3 بەڕێوەبەری داونلۆد بۆ سیستەمی ماک (OSX) دابگرە!\nبەرنامەی فۆڵکس ٣ یەکێکە لەهەرە بەناوبانگترین بەرنامەکانی داگرتن و داونلۆد بۆ سیستەمی ئۆ ئێس ئێکس کە بە ئاسانترین شێوە و ڕێگا ئەرکەکانی داگرتن جێبەجێ دەکات. فۆڵکس بە ڕووکارە مۆدێرنەکەی دەناسرێتەوە و بەتەواوی لەگەڵ شاشەی ڕێتنا گونجاوە و سیستەمی ڕێکخستن و پێشاندانی فایلەکانی زۆر پێشکەوتوانەیە. فۆڵکس تایبەتمەندی دووبارە خستنەوە گەڕی داونلۆدە ڕاگیراوەکانی هەیە و لەهەمان کاتیشدا بەڕێوەبەری فایلی هەیە بۆ دەست گەیشتن بە داونلۆدە تەواوبووەکان.\nلەگەڵ ئەم وەشانە نوێیەی فۆڵکسدا سیستەمی تاگی لەخۆی گرتتووە هەروەکو چۆن لە ئۆ ئێس ئێکسی ١٠.٩ ماڤەریکسدا ئەم تایبەتمەندییەی لەخۆی گرتووە، فۆڵکس ڕێگەت پێدەدات بە دانانی تاگ لەسەر فایلەکان بۆ ئاسان دەست گەیشتتن پێیان بۆ نمونە تاگی بەرنامە پێوستەکان دادەنێت و دەتوانیت بە ئاسانی و بەهۆی ئەم تاگەوە دەستت بگات پێیان.\nفۆڵکس بەتەواو لەگەڵ وێبگەڕە بەناوبانگەکان تێکهەڵکێش کراوە لەوانە فایەرفۆکس و سافەری و کڕۆم و ئۆپێرا و دەتوانیت هەرشتێکت ویست بەهۆی فۆڵکسەوە دایبگریت و بەم هۆیەشەوە بتوانیت بە خێرایی و بە ئاسانی فایلەکانت لە وێب دابگریت.\nئێستا کاتی ئەوەیە فۆڵکس تاقی بکەیتەوە و تام چێژ لە داگرتنەکانت وەربگریت!\nچەند دیمەنێک لە بەرنامەکە:\nلێرەوە دەتوانیت لە ماک ئەپستۆر دایبگریت:\nیان لەم لینکەی خوارەوە دایبگرە:


روسیا تۆمارکردنی ١٥ رێکخراوی نێودەوڵەتی هەڵوەشاندەوە\n2312 جار خوێندراوەتەوە\nوەزارەتی دادی روسیا رایگەیاند، تۆمارکردنی ١٥ رێکخراوی نێودەوڵەتی و بیانی کە لە وڵاتەکەیدا کاردەکەن هەڵوەشاندەوە لە نێویشیاندا رێکخراوی لێبوردنی نێودەڵەتی و هیومان رایتس وۆچ.\nئەمڕۆ شەممە، وەزارەتی دادی روسیا راگەیەنراوێکی بڵاوکردەوە و تیایدا هاتووە، نوسینگەی سەرجەم ئەو ١٥ رێکخراوە نێودەوڵەتی و بیانیانەی تۆمارکردنیان هەڵوەشێنراوەتەوە لە روسیا داخران.\nئاماژەی بەوەشدا، لە نێو رێکخراوە نێودەوڵەتییەکاندا هەردوو رێکخراوی لێبورنی نێودەوڵەتی و هیومان رایتس وۆچ و لە ناو رێکخراوە بیانییەکانیش دامەزراوەی کارنیجی بۆ ئاشتی نێودەوڵەتی هەن کە تۆمارکردن و مۆڵەتی کاردنیان هەڵوەشێنراوەتەوە.\nبەگوێرەی راگەیەنراوەکەی وەزارەتی دادی روسیا، هەڵوەشاندنەوەی تۆمارکردنی رێکخراو دامەزراوەکان بەهۆکاری پێشێلکردنی یاسا بەرکارەکانی حکومەتی فیدڕاڵی روسیا بووە، بێ ئەوەی هیچ وردەکارییەکی زیاتر بخاتەڕوو.\nلەلایەن خۆیەوە، رێکخراوی هیومان رایتس وۆچ ئاماژەی بەوەدابوو، کە لە هێرشەکانی سوپای روسیا بۆ سەر ئۆکرانیا پێشێلکاری یاسا نێودەوڵەتییەکانی جەنگ کراوە.\nلەبەرامبەریشدا، روسیا بەردەوام ئەو هەواڵانەی رەتکردووەتەوە و بە بێ بنەما و دور لەراستی وەسفی کردوون.\nهاوکات، لەبارەی هەڵوەشاندەوەی تۆمارکردنی رێکخراوی هیومان رایتس وۆچەوە لە روسیا، رێکخراوەکە لە راگەیەنراوێکیدا ئاماژەی بەوەداوە، بڕیارەکەی روسیا هیج گومانی تێدانییە لە کاردانەوەی راپۆرتەکانیاندا بووە کە لە بارەی جەنگی ئۆکرانیاوە بڵاویان کردووەتەوە.\nرێکخراوەکە لە تویتەری خۆی ئەوەشی خستووەتەڕوو، ئەم هەنگاوەی روسیا دەرخەری ئەو راستییەیە کە حکومەتی ئەو وڵاتە بەهیچ شێوەیەک راستییەکان و مافی هاوڵاتییانی ئۆکرانی بۆی گرنگ نیە و گوێ بە راپۆرتە نێودەوڵەتیەکان نادات.


وتووێژ:نەخۆشیی ئەلزھایمەر - ویکیپیدیا، ئینسایکڵۆپیدیای ئازاد\nئەلزھایمەر یان ئەلزەھایمەر؟ ⇐ئارام وتووێژ💭 ١٨:٥٥، ٢٢ی شوباتی ٢٠١٨ (UTC)\n/ɑːltshaɪmər/ کە دەبێتە ئالتسھایمەر بەڵام بەڕواڵەت بۆی بچین ئالزھایمەر. لای ئێمە دەلێن ئاڵزایمەر. ئەگەر لە باشوور دەڵێن ئەلزھایمەر با ھەر ئەمە بێ بەڵام ئەلزەھایمەر ڕاست نییە. --چالاک وتووێژ ٢٠:٥٤، ٢٢ی شوباتی ٢٠١٨ (UTC)\nئەوەنەی من لێی وردبوومەتەوە لە باشوور ھەر بە ئەلزەھایمەر دەیبیستم لەنێو خەڵکی، ئیتر لە بوارە پزیشکی و خوێندەیییەکانیشدا پێم وابێ ھەروا دەڵێن. مادام با ھەر ئەمە بێت. دەسخۆش بەڕێز چالاک. ⇐ئارام وتووێژ💭 ٢١:٠٦، ٢٢ی شوباتی ٢٠١٨ (UTC)\nئاخر ئەلزھایمەر ٥٨٠ و ئەلزھایمەر ٧٧١ ئاکامیان ھەیە و ئەمەش ھەر ھی باشوورە چون لای ئێمە وا ناڵێن. بۆیە پێم وایە ئەلزھایمەریش بەکاردێ. رەنگە وەک دەفەرمووی لە سەرچاوە پزیشکییەکاندا ئەلزھایمەر زیاتر باو بێ و ئەمەش ھەر گرنگترە بۆ دانانی ناوەکەی. --چالاک وتووێژ ٢١:١٢، ٢٢ی شوباتی ٢٠١٨ (UTC)\nکەواتە نایگۆڕین. ئێستا ناوەڕۆکی وتارەکەش چاک ئەکەمەوە. ⇐ئارام وتووێژ💭 ٢١:١٩، ٢٢ی شوباتی ٢٠١٨ (UTC)\nزۆرتر بە زەھایمەر بیستوومە، واتە بێ پێشگریی (ئەل). سەرچیا — ١٤:٥١، ٢ی ئازاری ٢٠١٨ (UTC)\nبە پێچەوانەوە من بە ئەلزەھایمەر بیستوومە. ⇐ئارام وتووێژ💭 ١٦:٤٨، ٢ی ئازاری ٢٠١٨ (UTC)\nحەتمەن پێیان وابووە عەرەبییە و ئەل-ەکەیان لابردووە وەک قاعیدە و ئەلقاعیدە. جێگای داخە.--چالاک وتووێژ ١٨:٥٣، ٢ی ئازاری ٢٠١٨ (UTC)\nیان وەک کھوول و ئەلکھوول. ⇐ئارام وتووێژ💭 ١٥:٤٨، ٣ی ئازاری ٢٠١٨ (UTC)\nنازانم بۆ دەبێت جێگەی داخ بێت؟! واتە ئەوە ھەڵەیە ھەر وشەیەکمان گەر ڕێک وەکوو زمانی سەرچاوە گۆ نەکرد، کارێکی ھەڵەمان کردووە! من زمانناسیم نەخوێندووە، بەڵام ئەوە دەزانم کە ئەو کارەی لە ویکیپیدیا دەکرێت ھەڵەیە، بەوەی ھەر وشەیەکی باو، کە بڕێک گۆڕانی بەسەر ھاتبێت، ڕەت بکرێتەوە. وشەکە لە گووگڵ نزیکەی ٣٠ ھەزار ئەنجامی ھەیە، دە قات زیاتر لەو وشانەی لێرە بەکارھاتوون، کەچی دەشڵێن وشەکە نەبیستراوە و جێی داخە. سەرچیا — ١٧:٠٦، ٣ی ئازاری ٢٠١٨ (UTC)\nوەک کاک ئارام نموونەی ھێناوە وشەی کھوول و ئەلکھوول عەرەبین و ئەل- نیشانەی definiteە. دەتوانی لای بەی و لای نەبەی ھی خودی وشەکە نییە. بەڵام ئەلزھایمەر خۆ عەرەبی نییە وەک وشەی عەرەبی مامڵەی لەگەڵ بکەی و بیکەیە زھایمەر. ئەمە وەک ئەوەیە ئەڵماس بکەی بە ماس! لە سەرچاوە پزیشکییەکاندا زھایمەر نەھاتووە پێوەری ئێمەش دەبێ سەرچاوەی پزیشکی بێ. دەتوانی ڕەوانەکەرێکی بۆ دابنێی. سپاس.--چالاک وتووێژ ١٩:٠٥، ٣ی ئازاری ٢٠١٨ (UTC)\nوەرگیراو لە «https://ckb.wikipedia.org/w/index.php?title=وتووێژ:نەخۆشیی_ئەلزھایمەر&oldid=562864»\nئەم پەڕەیە دواجار لە ١٩:٠٥ی ٣ی ئازاری ٢٠١٨ نوێ کراوەتەوە.


ژنێکی بەریتانی 37 ساڵ پاش ئەوەی خەونەکەی دەهێنێتەدی و کێشی دادەبەزێنێت، دواجار لە ماڵەکەی خۆیدا خۆی دەکوژێت.\nبەگوێرەی هەواڵێکی "دەیلی مەیلی" بەریتانیا، کیڵی بێرنیدو ژنێکی تەمەن 37 ساڵی بەریتانیە، لەگەڵ هاوسەرەکەی و منداڵەکەی ژیانێکی ئاسایی و خۆش دەژیان، بڕوانامەی دیبلۆمی لە پزیشکی دادیدا هەبوو، بەڵام دوای ئەوەی کێشی دەگاتە 190 کیلۆگرام ژیانی دەگۆڕێت.\nگاریس کە هاوسەری ئەو ژنەیە دەڵێت "لە یەکەم نیگاوە ئاشقی بووم، هەرگیز باسم لە زیادبوونی کێشی نەکردووە و خانمێکی زۆر زیرەک بوو، بەڵام دوای زیادبوونی کێشی و دابەزاندنی 123 کیلۆ لە کێشی تووشی خەمۆکی بوو".\nلە ساڵی 2015 کیڵی بڕیاردەدات لەپێناو دابەزاندنی کێشی نەشتەرگەری بچوکردنەوەی گەدە بکات، دواتر کێشی دادەبەزێت تەنها پێویستی بەوەدەبێت بە نەشتەرگەری جونکاری پێستە زیادەکەی لابەرێت، بەڵام تووشی خەمۆکی دەبێت.\nناوبراو دووجار هەوڵی خۆکوشتن دەدات، بەڵام فریای دەکەون و رزگاریدەبێت، هەرچەندە پزیشکانی دەروونی هەوڵدەدەن چارەسەری بکەن، دواجار رۆژێک هاوسەرەکەی دەگەڕێتەوە و کیڵی دەبینێت بە مردوویی لە ماڵەکەیاندا.\n2018-09-23 |1128 جار خوێندراوەتەوە|


درێژەی ونبووە زۆرەملێیەکانی کوردان لەلایەن پەکەکە/مردن:2015؛ راگەیاندن:2021 - دیدبان حقوق بشر کردستان ایران\nوادیارە بڕیار نییە سیاسەتی پەکەکە گۆڕانی بەسەردا بێت. تێرۆر، هێرش بۆ شوێنە جیاوازەکان لەوڵاتە ئەوروپییەکان، باجگرتن، سەربازی زۆرەملێی، بەکارهێنانی منداڵان وەک سەرباز، دابەشکردنی مادەی هۆشبەر، داگیرکردنی ناوچە جیاوازەکانی سوریا و ئێراق و رەخساندنی دەرفەت بۆ داگیرکاریەکانی تورکیا بەم دوایانە؛ هەواڵی کوژرانی ئەندامێکی دوای ساڵان – نەمانگان – سیاسەتی هەمیشەیی گرووپی تێرۆریستییە کە دەستکەوتەکانی بەدرێژایی 40 ساڵ شەڕ و تێڕۆر، دواکەوتوویی ناوچە کوردنشینەکانی ئێران و تورکیا، هێرشی رۆژانەی تورکیا بۆ هەرێم وکوردستانی سوریا و بەکورتی قۆڕبەسەری کوردانە.\nپەکەکە، گەنجانی دەکوژێت/ بەکوشتیان دەدات/ دەیانڕفێنێت ودوای 6 ساڵ، نائاگاداری ماڵبات، هەواڵی مردنی ئەندامێک پشتڕاست دەکاتەوە. بەڕاستی کام گرووپ باسی ئازادی و رزگارکردنی گەڵ دەکات کە بەمجۆرە بێ بایەخ چاو لە ئەندامانی خۆی دەکات؟ کام گرووپ باسی ئازادی و بایەخە مرۆیەکان و مافی ژنان دەکات و سیاسەتێکی بەمجۆر ونکردنی زۆرەملێی خەڵکی کورد ئەنجام دەدات؟ بۆ دەیان دەزگا و بەناو مافی مرۆڤی چالاکی بواری کوردی، سەرنجی هەر جۆرە پێشلکاری مافی مرۆڤ لەلایەن دەوڵەتەکانی ناوچەکەوە دەدەن جگە لەتێرۆر و کوشتن و رفاندن و باجگرتن لەلایەن پەکەکە و پەژاکەوە؟ ئایا ئەم دەزگانە، بەناوەی مافی تێرۆریزمی پەکەکەن؟ ئایا ئەوان ناوەڕۆکی سیاسی و نە مافی مرۆڤیان هەیە؟\nلەنوێترین هەنگاوی پەکەکە لەبواری ون کردنی زۆرەملێی و کوشتن و رفاندن و بەکوشت دانی گەنجانی کورد و راگەیاندنی هەواڵی مردنی ئەندامان دوای چەندین ساڵ” ئاژانسی فورات راگەیاندنی گرووپی تێرۆریستی پەکەکە/ پەژاک رایگەیاندووە کە ئەندامێکی ئەم گرووپە لەساڵی 2015 کوژراوە؛ بەڵام هەواڵەکەی لەساڵی 2021 بڵاو دەبێتەوە؟ هۆکاری ئەمە چییە؟ پاشگەزکردنی ماڵباتەکان لەبدواداچوونی منداڵەکانیاندا؟ کوژرانی ئەم ئەندامە لەپێکدادانە ناوخۆیی و لەسێدارەدانی ناوخۆیی رێکخستنی یا کاتی هەڵاتن و راگەیاندنی لەشوێنی کوژراوەکانی شەڕی تورکیا؟ چۆن پەکەکە کە پسپۆڕی بەکارهێنانی لاشەی ئەندامەکانیەتی، لەساڵی 2015ەوە، ئاگای لەمردنی ئەندامێکی خۆی نەبووە؟ ئەم کەسە، لەکاتی تەڤلیبوونیدا چەند ساڵی بووە؟\nبۆ پەکەکە، سیاسەتی خۆی بۆ بەکارهێنانی منداڵان وەک سەرباز ناگۆڕێت؟ هۆکاری درێژەدانی ئەم سیاسەتە، کەمی هێزی مرۆییە؟ ئەم پرسیارانە، زۆرجار لەلایەن چاودێڕ و ماڵباتە زگسووتاوەکانەوە پرسراوە؛ بەڵام ئاژانسی پەکەکە پێی باشترە درێژە بە بڵاوکردنەوەی درۆەکانی و قسە فشەکانی ئۆجالان بدات.\nئاژانسی فورات نووسیوە:”رۆژی 11ی تەباخی 2015 واتە 20ی گەلاوێژی 1394 سوپای تورکیا هێرشی کردە سەر ناوچەی پاراستنی میدیا. لەم هێرشەدا محەمەد توکای بەنازناوی دفریم ئامارگی کوژرا”. پرسیاری گرنگ ئەمەیە کە بۆ پەکەکە دوای شەش ساڵ ناسنامە و مردنی ئەندامێکی خۆی رادەگەینێت و دانی پێداناوە؟\nفورات، بێ ئەوەی بیەوێت وڵامی داوەتەوە: “دەوڵەتی تورکیا ساڵی 2011 بەگوشار و هەڕەشە دفریمی کردبووە سیخۆڕ و هەناردبوویە نێو پەکەکەوە. دەوڵەتی تورکیا هەروەها ماڵباتەکەی خستبووە ژێر گوشارەوە و ناچاری کردبوون لەبەردەم باڵەخانەی هەدەپە مان بگرن”. ئەم دانپێدانانەی پەکەکە و ئاژانسی ئەم گرووپە تێرۆریستیە دوو پەیام/ پرسیاری گرنگی تێدایە:\nمحەمەد توکای، لەوانەی رفێندرابێت و پەکەکە بۆ هەڵخەڵەتاندنی رای گشتی وەک سیخۆڕی تورکیا ناساندوویە. ئایا دەزگای هەواڵگری تورکیا گەنجێکی بۆ سیخۆڕی هەناردۆتە نێو پەکەکە؟\nپەکەک بۆ پاشگەز کردنەوەی ماڵباتی محەمەد توکای لەبەدواداچوونی چارەنووسی منداڵەکەیان، سەرەتا هەواڵی مردنی ئەندامێکی خۆی بڵاو کردۆتەوە و دواتریش ماڵباتەکەی تاوانبار کردووە کە لەبەردەم نووسینگەی هەدەپە مانی گرتووە. ئایا پەکەکە ئاگای لە خۆبەخەش بوونی ئەم هەنگاوە لەوانە لەلایەن کوردانەوە نییە؟ ئایا قبوڵی نییە کە منداڵە رفێندراوەکان و ماڵباتەکانیان خوازیاری ئازادی منداڵەکانیانن؟ کەوایە بۆ ئازادیان ناکات؟ وڵام ئەمەیە کە گەر پەکەکە ئەم گەنجانە ئازاد بکات راشکاوانە دانی بەدەوری هەدەپە لەمەڕ رفاندنیان ناوە. بۆیەش ئازادیان ناکات و هەواڵی مردنی ئەندامەکانی وەها بڵاو دەکاتەوە کە ماڵباتەکان بێ هیوا بن لەزیندوو بوون منداڵەکانیان و بەدوچوونی مافزانی بە بێ سوود بزانن.\nلەراستیدا، ئەم سیاسەتەی پەکەکە، کە درێژەدار دەبێت، بەواتەی ون کردنی زۆرەملێیە. ماڵباتی کەسێک لەم مەرجە نازانێت منداڵەکەی زیندووە یا مردووە و لەچ دۆخێکدایە؟ بەلێکدانەوەی نموونەی هاوشێوە، دەبینین کە گرووپەکانی وەک پەکەکە لەرێگای رفاندنی تاکەکانەوە بەتایبەت منداڵانی کورد تەڤلیان دەکەن و بەهەناردنیان بۆ ناچەکانی شەڕ زەمینەی کوشتنیان دەرەخسێنن. هەروەها ئەم دوایانە لەرەوتی تەشەنەی نەخۆشی کڕۆنادا ئەو ترسە هەیە کە ئەمانە نەخۆش بکەون و پەکەکەش وەک پێشووتر بیشارێتەوە و دواتر وەک کوژراوی شەڕ رایانبگەینێت کە دەبێتە هۆی سەرلێشێواوی زۆرێک لەماڵباتەکان. لەکۆتایدا دەبێت بگوترێت درەنگ راگەیاندن لەمەڕ دۆخی ئەندامانی پەکەک بەتایبەت لەپەیوەندی لەگەڵ ئەوەی کە زیندوون یا نا دەتوانێت بەڵگە بێت بۆ ون کردنی زۆرەملێ. بابەتێک کە لەساڵی 2006ەوە تائێستا وەک تاوانی نێودەوڵەتی ناسراوە و جەختی رێکخراوە نێودەوڵەتییەکانی بەتایبەت ئەنجوومەنی مافی مرۆڤی رێکخراوی نێودەوڵەتی لەسەر؛ کە گرنگایەتی ئەم بابەتە لە بەڵگە جیاوازەکاندا لەوانە کنوانسیۆنی پاڵپشتی لەهەموو تاکە ون بووەکان رەنگی داوەتەوە و رێکخراوە نێودەوڵەتییەکان و مافی مرۆڤ، تەنانەت لەژێر مەرجی ئەودا وەک تاوان لەژدی مرۆڤایەتی هەژماریان کردووە.\nهمکاری ترامپ و پ.ک.ک. در مورد روستاهای کردستان سوریه


ژماره‌ی هه‌ڵاتوانی سوریی له‌سه‌رما ره‌قه‌وه‌بوو بۆ لوبنان گه‌یشه 17 كه‌س\nلانیكه‌م 17 سوری مردوون به هۆی سه‌رما و به‌فره‌وه له‌سه‌ر سنوور له‌كاتێكدا هه‌وڵیانداوه بۆ لوبنان هه‌ڵبێن له هه‌فته‌ی رابردووه‌وه، ئاژانسی فرانس پرێس سێشه‌ممه (23 كانوونی دووه‌م) رایگه‌یاند.\nبه‌گوێره‌ی میدیای ناوخۆ "جه‌سته‌ی ژنه ئاواره‌یه‌كی سوری كه به‌هۆی سه‌رماوه گیانیله‌ده‌ستداوه" سێشه‌ممه دۆزراوه‌ته‌وه له ناوچه سنووریه‌كه.\nبه‌رپرسێكی ئه‌منی وتی دواهه‌مین تۆماری مردنی هاوشێوه له هه‌ینییه‌وه به‌رزبووه‌ته‌وه بۆ 17 كه‌س.\nسوپا و خزمه‌تگوزاریه‌كانی به‌رگری میللی هه‌ینی رایانگه‌یاند كه دوو منداڵ و شه‌ش ژن له‌ناو ئه‌و 10 سووریه‌دا بوون كه جه‌سته ره‌قبووه‌وه‌كانیان دۆزراونه‌ته‌وه، له رۆژه‌كانی كۆتایی هه‌فته‌شدا ژماره‌ی قوربانیه‌كان به‌رزبووه‌ته‌وه.\nلوبنان نزیكه‌ی یه‌ك ملیۆن ئاواره‌ی سوری له‌خۆده‌گرێت. زۆربه‌یان له خێوه‌تگا نافه‌رمیه‌كاندا ده‌ژین له خۆرهه‌ڵاتی وڵاته‌كه و به‌زه‌حمه‌ت ده‌توانن له زستاندا خۆیان گه‌رمبكه‌نه‌وه.\nله 2015، به‌رپرسانی لوبنان چه‌ند رێسایه‌كی نوێیان دانا بۆ سنوورداركردنی هاتنه‌ناوه‌وه‌ی ژماره‌ی سورییه‌كان بۆ نێو وڵاته‌كه، كه سنوورێكی 330 كیلۆمه‌تری هاوبه‌شی له‌گه‌ڵ سوریا هه‌یه به‌بێ هیچ سنووردیاریكردنێكی فه‌رمی له زۆر شوێندا.\nنه‌ته‌وه یه‌كگرتووه‌كان: هاوڵاتیان له هه‌ر كاتێك زیاتر ئازارده‌چێژن له شه‌ڕی سوریادا


FRIDAY, 25 DECEMBER 2020 - 09:15\n«ئالان سلیفی» نوێنەری ئیدارەی خۆسەری کوردستانی سووریا لە هەولێر لە وەڵامی ئەم پرسیارەی کوردپرێسدا کە چارەنووسی عەین عیسا چ دەبێت و تورکیا خەریکی جێبەجێ کردنی چ سیناریۆیێکە، وتی: هێرشێکی بەربڵاو و توند دژی کوردستانی سووریا دەستی پێکردوە بەڵام هێزەکانی سووریای دیموکرات بەرپرچی هێرشەکانیان داوەتەوە.\nناوبراو درێژەی دا: ئەوەی کە گوماناوییە بێدەنگیی ڕووسیا و حکوومەتی ناوەندیی سووریایە هەمبەر هێرشەکان.\nنوێنەری ئیدارەی خۆسەری کوردستانی سووریا لە هەولێر زیاتر وتی: بابەتەکە ڕوون و ئاشکرایە کە لەنێوان ڕووسیا و تورکیا ڕێککەوتن کراوە و پێشتریش ڕووسیا بەستێنەکەی بۆ تورکیا فەراهەم کردبوو.\nئالان سلیفی ئاماژەی دا بە ئامانجی تورکیا لە هێرش کردن بۆ سەر عەین عیسا و وتی: لەسایەی بێدەنگیی ڕووسیا و حکوومەتی ناوەندیی سووریا؛ ئامانجی تورکیا لە هێرش کردنەسەر عەین عیسا دابڕانی ناوچەی جزیرە و کۆبانی لە یەکترە.\nناوبراو جەختی کردەوە: بەڕێوەبەرایەتیی خۆسەر نموونەیێکی سەرکەوتووە لە بەڕێوەبەری و حکوومەت کردن لە سووریا و ئەمەش لەلایەن هەموو ئەو شاندە ئەورووپییانە کە سەردانی کوردستانی سووریا دەکەن پشتڕاست کراوەتەوە.\nئالان سلیفی وتیشی: ئاشکرایە کە ڕێککەوتنی نهێنی لەنێوان ڕووسیا و تورکیا هەیە لەسەر عەین عیسا ئەم بابەتەش دەتوانێت پرسی ئیدلیب و کشانەوەی هێزە تورکەکان بێت لە ژمارەیێک لە بنکە سەربازییەکان لە ناوچەکەدا.


بۆ بەرهەم سالح لە گەڵ سڵاو و ئاوات خوازى … 1— سمکۆ عەبدولکەریم – Dengekan\nبۆ بەرهەم سالح لە گەڵ سڵاو و ئاوات خوازى … 1— سمکۆ عەبدولکەریم\nbySimko Abdulkarim\tFebruary 18, 2018\tGeneral, Opinion, Slider\nبەشى یەکەم ………….\nبەو هیوایەى ئەم نووسینەى منیش خۆ خەریک کردن نەبێ بە مەحاڵێکەوە، کە وەک مەسعود محەمەد دەڵێ مرۆڤ هەر لەکۆنەوە خۆى بە مەحاڵەوە وابەستە کردوە و باسکى هیمەتى بۆ شتگەڵێک هەڵکردوە، کە رێى پێگەیشتنى نییە.\nهەروەها دەمەوێ بڵێم ئەم نووسینەى من هەرگیز لە ژێر کاریگەرى و سۆزى فرمێسکەکانى ئەو شینە پیاوە نەنووسراوە کە لەم چەند ڕۆژەدا بینیم، چۆن لە کاتى قسەکردن لە گەڵیدا، لە ژێر چاویلکەکانى دەگرى و فرمێسک بە چاوەکانیدا دێنە خوارێ.\nتۆ بڵێى واتاى گریانى ئەم شینە پیاوە چى بێت؟ ئەو فرمێسکانە لەچ ناخێکى پڕ لە ئازارەوە هەڵقوڵاون؟ ئەو بەبێ ئەوەى پێناسەى ئەو گریان و فرمێسکانەى خۆیم بۆ بکات، تێگەیشتم ئەو گەیشتۆتە کەنارى نائومێدى لە حزبەکەى، ئەو ڕۆژانەى وەک خۆى دێنەوە بەرچاو کە چۆن لە کونجەکانى زینداندا، هەمیشە دەستى نزاى بەرز کردۆتەوە، خودا هیمەتى زیاترى پێبدا و خۆڕاگر بێت لە بەردەم ئەشکەنجەکانى بەعسدا، هیچ شتێک نەدرکێنێ، ئەو پیاوە کە بیر لە ڕۆژە سەختەکانى ژیانى دەکاتەوە، بەدەم گریان و فرمێسکەوە تف و نەعلەت لەو کەسانە دەکات کە خەریکەى حزبەکەى دەکەنە قوربانى، بەڵام نازانێ قوربانییەکە بۆ کێیە و بۆ چییە؟\nئەو لە ئێستادا هەر هێندەى لە دەسەڵاتدایە بگرى، بەڵام دەزانن گریانى شینە پیاوێک واتاى چییە؟\nئێوە گوێ لەو وتووێژەى دەقى شانۆیى (سێ خوشک-ى ئانتوان چیخۆف) بگرن:\nکاتێک ماشا دەڵێ: ئایا واتایەک بوونى هەیە؟\nتوزینباخ: واتا؟ تەماشاى دەرەوە بکە، خەریکە بە فر دەبارێ. واتاى ئەمە چییە؟\nگوتنى ئەم ڕستەیە ” تەماشاى دەرەوە بکە، خەریکە بەفر دەبارێ” وەک تێرى ئیگڵتن دەڵێ: هەڵگرى چەند واتایەکە، بەفر واتا دارە وەک چۆن فرمێسکى ئەو پیاوەش کە بینیم دەگرى واتادارە.\nئەگەرچى بەفر مەتڵێکى سەیرو سەمەرە نییە، بەڵام بۆ کەسێک کە پێشتر بەفرى نەبینیوە زۆر سەیر نییە، کە پرسیار بکات “واتاى بەفر بارین چییە؟” بۆ یە بۆ منیش کە تا ئەم دەمە نەمبینوە شینە پیاوێک وا بە کول بگریت سەیر نییە ببێتە هۆکارى یەکەمى ئەو نووسینەم و لە ئێوەو لە هەڤال بەرهەم بپرسم واتاى گریان و فرمێسکەکانى ئەو پیاوە چین؟\nڕەنگە بەفرەکە دەلالەت بێ لەوەى کە زستان بەڕێوەیە و خەریکە دەگاتە جێ، لاى منیش گریانى ئەو پیاوە دەلالەت بوو لەوەى، تەرمى حزبەکەى بە شانەوەیەوە و نائومێدى کۆى جەستەى گرتۆتەوە، ڕوویتان بە شێوەیەک ڕەش کردوە چیتر تواناى بینینى کەسى نییە.\nبۆیە توزێنباخ لە کۆتایدا بە ناچارى دەڵێ: ” کوڕە تەماشاکە، خەریکە بەفر دەبارێ، ئەوە زستان بەڕێوەیە و باشتر وایە بەرەو مۆسکۆ وەڕێ کەوین).\nپرسیارەکە ئەوەیە ئەوان بەرەو مۆسکۆ بەڕێدەکەون ئەى ئێمە و ئەو پیاوە و ئەو هەموو کەسە هیلاک و شەکەتەى ئەم ڕێیە دوور و درێژ و سەخت و هەوراز و نشێوەى رێى نەجات بەرەو کوێ بەڕێ بکەوین.\nتۆ بڵێى ئەو (وەتەن)ە کوێ بێت کە ئێمە تا ئێستا هیچ ئاشناى نین، ئەم وەتەنە سەیوانێکى لێیە ئەگەر باران بارى هەڵیدەین، ئەم (وەتەن) ە ئەشکەوتى هەیە، شاخى لێیە ئەگەر لێمان قەوما پشتى خۆمانى تێکەین.\nبەڵێ ئێمە بەرەو وەتەنێک دەبەن کە هیچ شارەزاى کوچەو کۆڵانەکانى نین.\nسوودى چییە بەدواى کەسێک کەوتن کە وەک مەسعود محەمەد سەبارەت بە بەوانەى بەرەو ئومێد سەر دەکێشن نووسیویەتى و دەڵێ: ” لە هەوڵى بەدەست هێنانى دوورەدەستەکاندا، بەوە ئاسانکارى لەگەڵ خۆیدا دەکا، کاتێ دەزانێ بە مەرام ناگا و ناهومێد دەبێ، پەنا دەباتە بەر لێکدانەوە و خەیاڵ و زندەخەون”.\nدەزانى پێلێنانى ئەو فرمێسکە و سەدان و هەزاران قەترە فرمێسکى لەو شێوەیە لە بۆ گەیشتن بەو وەتەنە لە ئایندەدا چەند ئازار بەخشە.\nبەڕاستى سەیرە ئێوە ئەو شتە ناکۆکانە چۆن دەتوانن بە یەکەوە کۆ کەنەوە؟ تۆ پێت وایە کێشەى ئەم مللەتە سەرۆکە؟ لە کاتێکدا ئێمە لەوەتەى هەین باجى سەرۆکەکان دەدەین.\nیان ڕەنگە ئێمەش وەک ماغوت-ى شاعیر لەوەسەرى لە باوکەکانمان تێبگەین چۆن توانیویانە دووشتى ناکۆک بە یەک و پێچەوانەى یەکتر بە یەکەوە کۆ بکەنەوە.\nهەڤال بەرهەم سالح\nمن دەزانم قسەکردن لەسەر بابەتى گەورە پێویستە پیاوى گەورە بیکات، چونکە هەروەک مەسعود محەمەد لە کتێبى “بۆچونێک لەسەر لێکدانەوەى مرۆیى مێژوو” دەڵێ: ” قسەکردن لەسەر بابەتى گەورە، وەک هەرشتێکى پەیوەست بە بەشەرەوە، لە زارى پیاوى گەورەوە بێ کاریگەرى زیاتر دەبێ”\nPrevious جیهانی نموونه‌یی ناخ …سه‌باح ڕه‌نجده‌ر\nNext بــەکــۆمــەڵایــەتــیــکــردنــی ســیــاســەت … کارا فاتیح\nدەرگاکە دابخەن مەرگ بەڕێوەیە.. ستیڤان شەمزینی\nسوڵتان لە نێوان قولەی قەڵا و کامێرادا… خوێندنەوەیەک بۆ کتێبی زۆربای ئێرانی … عەلی مستەفا\nAug 14, 2020\tClosed\nده‌مامك.. به‌ختیار محه‌مه‌د\nلە پای چی هەرێمتان شێواند …. هونەر جەمیل\nكۆربین فێرمان دەكات، بێ ئەخلاقی شۆڕشگێڕانە, بزوتنەوەی عەدالەتخوازانە نابێت\nگەڕان بە دوای بەهاکانی جوانیدا لە شیعری گۆراندا: دوو ئاست له جوانی-2-… نووسینی/ عەتا قەرەداخی\nApr 12, 2022\tClosed\n”أنتم أدری بشٶون دنیاکم” هەوڵێکی شکستخواردووی دروستکردنی پەڕجوو.. نووسینی: مام برایم\nNov 7, 2021\tClosed


کیم جۆنگ ئون: ئەفسەرێکی بالای بە ٩٠ فیشەک کوشت – ئاژانسی ھەواڵی پەیامنێر\nنوێكراوه‌ته‌وه له Jun 28, 2018\nبه‌پێى هه‌واڵێكى ده‌یلى مه‌یلى به‌ریتانى دوێنى چوارشه‌ممه 27ى حوزه‌یرانى 2018، كیم جۆنگ ئون سه‌رۆكى كۆریاى باكوور فه‌رمانى كوشتنى بۆ فه‌رمانبه‌رێكى باڵاى سوپاى وڵاته‌كه‌ى راگه‌یاند به‌هۆى ئه‌وه‌ى پسووله‌ى به‌شه خۆراك و سووته‌مه‌نى زیادى داوه‌ته سه‌ربازه‌كانى.\nجه‌نراڵ هیون جو سونغ ئه‌و فه‌رمانبه‌ره بوو كه به‌هۆى گه‌نده‌ڵى و تۆمه‌تبارى خراپ به‌كارهێنانى ده‌سه‌ڵات و خزمه‌تكردنى دوژمنانى وڵات و به‌شدارى له ناشرین كردنى پارتى ده‌سه‌ڵات كوژرا.\nفه‌رمانى كوشتنى جه‌نراڵ هیون جو سونغ له په‌یمانگاى سه‌ربازى كانگ كۆن به‌ڕێوه‌چوو كه ده‌كه‌وێته قه‌زاى سونان سه‌ر به پیۆنگیانگى پایته‌ختى كۆریاى باكوور.\nجه‌نراڵ جو سونغ له مانگى نیسانى رابڕدوو فه‌رمانى به وێستگه‌كانى پێدانانى خۆراك و سوته‌مه‌نى دابوو كه چیتر پێویست ناكات په‌یڕه‌وى سیاسه‌تى خۆ برسى كردن بكه‌ن كه له‌لایه‌ن كیم جۆنگ ئونه‌وه ده‌ركرابوو به مه‌به‌ستى په‌ره‌پێدان و پیتاندنى یۆرانیۆم.\nجه‌نراڵ هیون جو سونغ به بۆچونى ئه‌و سیاسه‌تى ” سگ هه‌ڵگوشین” كه له‌لایه‌ن كیم جۆنگ ئونه‌وه ده‌رچووبوو چیتر پێوست ناكات په‌یڕه‌وى پێكرێت دواى ریككه‌وتنى ئاشتى نێوان كۆریاى باكوور و وڵاته یه‌كگرتووه‌كانى ئه‌مریكا.\nجێى ئاماژه‌یه ئه‌و به‌شه زیاده‌ى كه جه‌نراڵ جو سونغ به سه‌ربازه‌كانى داوه 580 كیلۆ برنج و 750 كیلۆ گه‌نمه شامى و هه‌روه‌ها یه‌ك تۆن له سووته‌مه‌نى، به‌هۆى ئه‌م كاره‌ى فه‌رمانى كوشتنى بۆ ده‌رچوو و به ده‌ستڕێژى 90 فیشه‌ك كوژرا.


ئەگەری پێکهاتنی دەوڵەتی نوێی لوبنان لەماوەی چەند ڕۆژی داهاتوودا - SAHAR KURDISH (Sorani)\nئەگەری پێکهاتنی دەوڵەتی نوێی لوبنان لەماوەی چەند ڕۆژی داهاتوودا\nکانونی یه‌که‌م 02, 2019 16:57 Asia/Tehran\nنوێنەرانی پەرلەمانی لوبنان ڕایانگەیاند، ئەگەری ئەوە لەئارادایە کە دەوڵەتی نوێی وڵاتەکەیان لەم هەفتەیەدا پێک بهێنرێ.\nبەپێی ڕاپۆری هەواڵدەریی ئیسنا، بەپێی ڕاپۆری رۆژنامەی واوەناوچەیی شەرقولئەوسەت، نوێنەرانی بزووتنەوەی ئەمەل و ڕەوتی ئازادی نیشتمانی لە پەرلەمانی لوبنان پێش بینیان کرد، حکومەتی نوێی ئەو وڵاتە لەچەند ڕۆژی داهاتوودا پێک بێت.\nئەو پەرلەمانتارانە بەسەرنجدان بە دەسپێکی وتووێژە پەرلەمانییەکان، ڕۆژانی داهاتوویان بۆ پێکهێنانی حکومەتی لوبنان بە چارەنووس ساز نرخاند.\nهەرلەو ئاراستەدا، ئەنوەر خەلیل نوێنەری فراکسیۆنی گەشەپێدان و ئازادکران بەسەرۆکایەتی نەبی بێرری ، سەرۆکی پەرلەمانی لوبنانیش پێش بینی کرد، حکومەتی نوێی ئەو وڵاتە لەچەند ڕۆژی داهاتووداو بەگوێرەی ئەوەی وا خەڵک و ناڕازییان خستوویانەتەڕوو، پێک بهێنرێ.\nناوبراو وتی: ئەگەر زانیارییە سنوردارەکانمان راست بێ، لوبنانیەکان لەرۆژانی داهاتوودا هەواڵێک دەبیستن کە دەمێکە چاوەڕوانین و هیوادارین ئەو حکومەتە بەو جۆرەی دڵخوازی گەل و بزووتنەوەی جەماوەریە، پێک بهێنرێ.\nپەیوەست بوونی فەرماندەرێکی باڵای پشتبەستەی ئیمارات بە ئەنساروڵڵای یەمەن


بەهۆی تەقینەوەی بۆمبێکی چێنراو لە پاکستان سێ سەرباز کوژران – Türkmen Basın Ajansı\nلە ئاکامی تەقینەوەی بۆمبێکی چێنراو لە هەرێمی بەلوجستان باکووری پاکستان، سێ سەرباز کوژران و پێنجی دیکە برینداربوون.\nوەزیری ناوخۆی هەرێمی بەلوجستان، زیا لانگۆ بە رۆژنامەنووسانی راگەیاند، بۆمبێکی چێنراو کە بە ماتۆڕسکیلێکەوە لکێنرابوو لە دەروبەری شاری کویتا ناوەندی هەرێمی بەلوجستان لە رێگەی کۆنتڕۆڵەوە تەقێنراوەته‌وە.\nبە گوتەی زیا لانگۆ، تەقینەوەکە ئۆتۆمبێلێکی هێزەکانی پاسەوانی سنووری کردووەتە ئامانج.\nلانگۆ راشیگەیاند، لە ئاکامی تەقینەوەکەدا، سێ سەرباز کوژران و پێنجی دیکە برینداربوون.\nتا ئێستا هیچ لایەنێک بەرپرسیارێتیی خۆی لە ئەنجامدانی تەقینەوەکە رانەگەیاندووە.\n« وەزیری دەرەوەی ئەمریکا: ئێران نایەوێت ئاشتی لەناوچەکە سەقامگیربێت\nپارێزگاری هەولێر لەگەڵ لێژنەی پەرەپێدانی ناوشار و شارەوانییەکان کۆبوویەوە »\nسەگەکەی بەغدادی و قەلەرەشەکەی بنلادن!\n30 تشرینی یه‌كه‌م 2019 30 تشرینی یه‌كه‌م 2019 ئاژانسی میدیایی تورکمان\nوه‌زیری ده‌ره‌وه‌ی رووسیا: هه‌ڕه‌شه هه‌یه بۆ رێگریكردن له كاره‌كانی لیژنه‌ی نووسینه‌وه‌ی ده‌ستووری سووریا\n25 تشرینی دووه‌م 2019 ئاژانسی میدیایی تورکمان\n25 ئازار 2020 25 ئازار 2020 ئاژانسی میدیایی تورکمان


لەشارەكانی عیراق خۆپیشاندانی “ملیۆنی هەینی” سازدەكرێت – تۆڕی میدیایی خەڵک\n2020/01/31 - 3:00 PM\nسەدان عیراقی ڕوودەكەنە گۆڕەپانەكانی ناڕەزایی لە بەغدا و شارەكانی تر، ئەمەش وەك بەدەنگەوەچوونی بانگەشەكردن بۆ خۆپیشاندانی “ملیۆنی هەینی”.\nبەگوێرەی هەواڵ، ئامانج لەو خۆپیشاندانە، گوشارخستنە سەر حكومەتە بۆ دیاریی كردنی سەرۆك وەزیرانی نوێ، تا جێگەی عادل عەبدولمەهدی بگرێتەوە كە لە مانگی ڕابردوودا لەژێر گوشاری شەقامدا دەستیلەكاركێشایەوە.\nبەپێی سەرچاوەیە خۆجێییەكان، سەدان كەس لە بەغدا و بەسرە و میسان و ناسریە و موسەننا، ڕوویان لە گۆڕەپانەكانی خۆپیشاندان كردووە و هەمان دروشمیان بەرزكردووەتەوە كە بەدرێژایی چەند مانگی ڕابردوو بەرزدەكرانەوە، لەسەرو هەمووشیانەوە دانانی سەرۆك وەزیرانێكی سەربەخۆ و بێ لایەن، و پێكهێنانی حكومەتێكی ڕاگوزەریی، وەك زەمینەسازییەك بۆ ئەنجامدانی هەڵبژاردنێكی بێ خەوش بەدوور لە دەستوەردانی حزبە سیاسییەكان.\nئەمەش لەكاتێكدایە كە چالاكوانان لەسەر تۆڕە كۆمەلایەتییەكان، وێنە و دیمەنی ڤیدیۆیی خۆپیشاندانەكانیان لە گۆڕەپانی تەحریر لە ناوەڕاستی بەغدا بڵاوكردبووەوە.\nئەنجامی هەڵبژاردنخۆپیشاندانەكانی عیراقسەرۆك وەزیرانی عیراقعيراقگۆڕەپانی تەحریر\nهۆشیارعەبدوڵا؛ سلێمانی لە یەكێتی و گۆڕان توڕەیە\nیەكێتی و گۆڕان نەیانتوانیوە سەد مەتری سلێمانی لە ڤیتۆی پارتی قوتار بكەن\nپەرلەمانتارێك: ئەم یاسایە هەرێم پابەند دەكات بە ڕادەستكردنی تەواوی داهاتەكانی


ئێران لە شەش مانگدا (10) ملیار دۆلار کاڵا و کارەبای رەوانەی عێراق کردوە - هيوای کۆرد\nHome ئابوری ئێران لە شەش مانگدا (10) ملیار دۆلار کاڵا و کارەبای رەوانەی عێراق کردوە\nئێران لە شەش مانگدا (10) ملیار دۆلار کاڵا و کارەبای رەوانەی عێراق کردوە\non: ئه‌یلول 16, 2019 In: ئابوری, ڕۆژهەڵاتی ناوەڕاست, عێراق, هەواڵ\nبەرپرسێکی کۆماری ئیسلامی ئێران ئاشکرای دەکات وڵاتەکەی توانیویەتی پێش وڵاتە رکابەرەکانی دیکەی هەناردەکەری کاڵا بۆ عێراق بکەوێتەوە.\nناسر بەهزاد رواێژکاری بازرگانیی کۆماری ئیسلامی ئێران رایگەیاند؛ بەغدا و تاران پێداگرن لەوەی پەرە بە بازرگانیی بدەن و لەو چوارچێوەیەشدا ئێران لە شەش مانگی سەرەتای ئەمساڵەوە (10) ملیار دۆلار کاڵا و کارەبای رەوانەی عێراق کردوە.\nئەو بەرپرسەی ئێران ئاماژەی بەوەکردوە؛ (20) وڵات لە عێراقدا کێبڕکێی ساخکردنەوەی کاڵا و شتومەکەکانیان دەکەن و ئێران توانیویەتییەی لەو کێبڕکێیەدا سەرکەوتو بێت و کاڵا و شتومەکی خۆراکی و کارەبا و گازی زیاتر لە عێراق بفرۆشرێت.\nبەهزاد جەختی کردوەتەوە؛ ئەو دو وڵاتە پێداگریی دەکەن بۆ ئەوەی ئاستی بازرگانییەکانی نێوانیان بگەیەننە زیاتر لە (20) ملیار دۆلار.\nتابلۆ نایابەکانی هەڵەبجە نەفرۆشران\nسلێمانی ؛ 24 تۆمەتباردەستگیركران


شەڕ فاکتی نائەقڵانیەتی مرۆڤ - قەڵەم\nتاریخ ایجاد در یکشنبه, 29 آذر 1394 12:34\nبەم پێیە کەواتە باوەڕ و ئیمان ناتوانن راست بن وەک راستییەکی زانستی، واتە لە گەڵ راستیی دونیای دەرەوە بێنەوە، بەڵام زانست راستە و لە گەڵ دونیای دەرەوەدا دێتەوە، لانیکەم لە ئاستێکی دیاریکراودا.\nهەڵبەت نەسەلماندنی باوەڕ و ئیمان بەو مانایە نیە کە مرۆڤەکان خۆبەخۆ مەیلیان بەرەو زانست دەچێ و هەوڵ دەدەن خۆیان لە باوەڕ و ئیمان بپارێزن، یاخود لانیکەم خۆیان لە باوەڕ و ئیمانێک بپارێزن کە لە سەر بنەمای زانستی رانەوەستاوە. بە پێچەوانەوە دەبینین کە زۆربەی مرۆڤەکان لە جیاتی ئەوەی زانستی بن، باوەڕدارانن! (هەڵبەت باوەڕداری تەنیا لە بواری ئاینیدا نا، بەڵکو لە بوارەکانی وەک بیروباوەڕی سیاسیشدا).\nئەمە چۆن لێکبدەینەوە؟\nلەم بارەوە دەتوانین بە دوو خاڵ یاخود هۆکار ئاماژەبدەین: خاڵی یەکەم، سادەبوونی باوەڕ و ئیمان لە چاو زانست، ئەوەی کە بۆ باوەڕداربوون، پێویست بە زانیاری زۆر ناکا. دووهەم، باوەڕداری مرۆڤ دەخاتە چوارچێوەیەکی کۆمەڵایەتی یەکجار بەرفراوانترەوە (تعلق اجتماعی وسیعتر) کە ئەمەیش متمانەیی و ئارامی و دڵنیایی بە مرۆڤ دەبەخشێ. لە کاتێکدا زانست هەم کاتی زۆری دەوێ و هەم دەبێتە هۆی رەخنەکاری و کەواتە دوورخستنەوەی مرۆڤ لە زۆرینە.\nراستییەکەی ئەوەیە کە باوەڕ پانتاییەکی یەکجار فراوانتر لە زانست لە مێژووی مرۆڤایەتیدا داگیردەکا. ئەمە وایکردووە هەندێ فیلسووف و بیریاری بەناوبانگ، مرۆڤ زیاتر بە بوونەوەرێکی نائەقڵانی بزانن تا ئەقڵانی. لای ئەوان، گرینگترین فاکتی سەلمێنەریش شەڕە.\n٢٠ دێسەمبری ٢٠١٥\nحەقایەتە گەورەکان کۆتاییان پێ هاتووە؟\nپۆست مۆدێرنیسم بە رەخنە گرتن لە مۆدێرنیسم، هەوڵیدا بڵێ مرۆڤ چووەتە ناو چاخێکی نوێوە. یەکێک لە رەخنەکان ئەوە بوو کە گوایا سەردەمی حەقایەتە گەورەکان و ئایدیۆلۆژیا بەسەرچووە و کۆتایی پێ هاتووە.


به هێز كردن و ڕاگرتنی وه رینی هه موو جۆره موویه ك ، به تایبه تی قژه سه ر به هۆی ( بۆ ماوه ، لاوازی ،له کاتی دووگیانی یان دوای منداڵ بوون، ئاڵۆزی باری ده رونی ، ئاو و هه‌وا گۆڕین ، به‌هۆی حه‌ب و ده‌رمان یان نه‌خۆشی ، به‌هۆی یه‌کێك له نه‌خۆشیه‌کانی پێست ، هتد .... ). - به هێز كردن و پاراستنی ڕه نگی قژه سه ر هه موو جۆره موویه كی تری له ش ( برۆ ، سمێڵ و ڕیش، هتد ...... ).\n-دوباره ڕواندنه وه و پێشگیری كردن له سپی بوون و گێڕانه وه ی ڕه نگی سروشتی له سه ره تایی لاوازبونی ڕه نگو به ره و سپی چوونی هه موو جۆره موویه ك. - بوژاندنه وه ی پێستی سه ر و لابردنی په ڵه ی سپی كه له ئه نجامی به ره و پێش چونی سه ر ڕوتانه وه په یدا ده بێت .\nهیچ زیانێکی لاوه‌کی نیه و بۆ هه‌موو جۆره پێستێک و موویه‌ك گونجاوه 4. کاریگه‌ری له سه‌ر ئه‌و شوێنه‌یه که به‌کاری دێنیت بۆی


حكومەتی سوریا هەڵوێستی لەسەر خۆبەڕێوەبەری كوردی ڕاگەیاند – تۆڕی میدیایی خەڵک\n2020/02/15 - 8:20 PM\nجێگری وەزیری دەرەوەی سوریا ڕایدەگەیەنێت، هەموو خۆبەڕێوەبەرییەكی كورد لە سوریا لەلایەن دیمەشقەوە ڕەتدەكەیەنەوە و دەشڵێت: “ئەمریكا و ئیسڕائیل بەرپرسن لە پارچە پارچەكردنی خاكی سوریا”.\nفەیسەڵ میقداد، جێگری وەزیری دەرەوەی سوریا بۆ (روسیا الیوم) ڕایگەیاند، حكومەتی دیمەشق هەر جۆرە خۆبەڕێوەبەرییەك بۆ كوردانی وڵاتەكەی ڕەت دەكاتەوە و پابەندە بە یەكپارچەیی خاكی وڵاتی سوریاوە.\nدەشڵێت: “پێكهاتەی كوردی لە سوریا پێكهاتەیەكی سەرەكی وڵاتن، بۆیە ئەمریكا و ئیسڕائیل بەرپرسن لە پارچە پارچەكردنی خاكی سوریا و جیاكردنەوەی كورد لە تەواوی گەلی سوریا”.\nجەختیشی كردۆتەوە، ئیدارەی خۆبەڕێوەبەری یەكێكە لە قەدەغە كراوەكان و سوورین لەسەر پاراستنی یەكپارچەیی تەواوی خاكی سوریا.\nجێگری وەزیری دەرەوەی سوریا دەشڵێت: “ئەمریكا تەنها بۆ پاراستنی بەرژەوەندییەكانی خۆی، كە ئیسڕائیل و نەوتە لە ناوچەكەیە”.\nباكوورى سورياخۆبەڕێوەبەریی ڕۆژئاوای كوردستانسوريا\nلە هەولێر وەرناگیرێت\nلە سلێمانی مانگانە پارەی خۆڵ و خاشاك لە هاووڵاتیان وەردەگیرێت


کۆبوونەوەی ئەنجومەنی ئاسایشتی ڕێکخراوەی نەتەوەکان لە بارەی لیبییەوە - SAHAR KURDISH (Sorani)\nکۆبوونەوەی ئەنجومەنی ئاسایشتی ڕێکخراوەی نەتەوەکان لە بارەی لیبییەوە\nMay 20, 2020 11:38 Asia/Tehran\nئەندامانی ئەنجومەنی ئاسایشتی ڕێکخراوەی نەتەوەکان لە کۆبوونەوەی ئەم ئەنجومەنەدا کە لە بارەی لبییەوە بەڕێوە چوو،جەختیان لەوە کردەوە کە ناردرانی چەک و ھێز بۆ ئەم وڵاتە پێشێلکردنی یاساوڕێسا نێونەتەوەییەکان دێتە ئەژمار.\nبە پێی ڕاپۆرتی ھەواڵدەریی فارس، ئەندامانی ئەنجومەنی ئاسایشتی ڕێکخراوەی نەتەوەکان لە کۆبوونەوەی ڕۆژی سێ شەممە دا داوایان لە تەواوی لایەنە تێکھەڵچووەکان لە لیبی کرد کە ھەنگاوەکانی دوژمنکارانەیان ڕاگرن و لەسەر ئاگربڕی ھەمیشەیی لەم وڵاتەدا ڕێک کەون.\nلە کۆبونەوەکەدا ھەروەھا پێ لە سەر ئەوە داگیرا کە نادرنی چەک و ھێز بۆ لیبی بڕیارنامەکانی ئەنجومەنی ئاسایشتی ڕێکخراوەی نەتەوەکان پێشێل دەکات.\nتێکھەڵچوون لە نێوان ھێزەکانی لایەنگری خەلیفە حەفتەر ناسراو بە سوپای نیشتیمانی و ھێزەکانی دەوڵەتی ھاوپەیمانیی نیشتیمانی لە مائوەی ڕۆژانی ئەم دواییە توندتر بووەتەوە.\nھێزەکانی دەوڵەتی ھاوپەیمانیی نیشتیمانی ڕۆژی سێ شەممە ڕایانگەیاند کە بەبێ پێکدادان لەگەڵ ھێزەکانی حەفتەر چوونەتە نێو دوو شاری ستراتژیی «تیجی»و«بەدر»لە ناوچەی «جەبەل غەربی» ھەڵکەوتوو لە باکووری ڕۆژئاوای ئەم وڵاتە.\nھێزەکانی دەوڵەتی ھاوپەیمانیی نیشتیمانی ھەروەھا باسی ئەوەشیان کردووە کە لە بڕێک لە ناوچەکانی باشووری تەرابلۆسی پێتەختی ئەم وڵاتە کشاونەتەوە.\nھێزەکانی خەلیفە حەفتەر لە ئاپریلی ٢٠١٩ ھێرشیان کردووەتە سەر تەرابلۆسی پێتەخت کە لە ژێر ڕکێفی دەوڵەتی ھاوپەیمانیی نیشتیمانیی لیبی دایە، بەڵام بەرەوڕووی خۆڕاگریی ھێزەکانی دەوڵەت بوونەتەوە.